Matayo 24 ACO85 - Yecu okato woko ki i ot pa Lubaŋa. Ma - Bible Search\n(Marako 13.1-2; Luka 21.5-6)\n1Yecu okato woko ki i ot pa Lubaŋa. Ma doŋ tye ka cito, lupwonnyene gubino gunyutte gedo me ot pa Lubaŋa. 2Odok iye botgi ni, “Wuneno gin magi ducu, pe kumeno? Ada awaco botwu ni, pe gibiweko got acel mo kany ma ododde i wi wadi, ma pe gibicoro woko piny.”\nAcakki me can ma bipoto i lobo\n(Marako 13.3-13; Luka 21.7-19)\n3I kare ma Yecu obedo i wi got Jeituni, lupwonnye gubino bote i muŋ gucako penye ni, “Tit botwa, lok man bitimme awene, dok kit gin aŋo ma binyuto dwogoni, ki agikki piny?” 4Ci Yecu odok iye botgi ni, “Wugwokke, ŋatti mo owek rwenyowu. 5Pien jo mapol gibibino i nyiŋa, ma giwacci, ‘An aye a Kricito ma Lubaŋa oyero’, ci gibimiyo jo mapol rwenyo woko. 6Dok bene wubiwinyo pi mony, ki lok ma yweko pi mony; pe wuwek tipo komwu oto woko lirut; pien koŋ myero man otimme, ento noŋo nino me agiki pud peke. 7Pien rok bilweny ki rok wadi, ki ker bene bilweny ki ker wadi, ki kec bene bipoto i lobo, ki oyeŋoyeŋ biyeŋo lobo i kabedo mapol; 8gin magi ducu gin aye acakki me te can ma bipoto i lobo.\n9-“I kare meno gibiketo lok roro i komwu wek wunen can, gibinekowu woko; jo me rok ducu bikwerowu pi nyiŋa. 10I kare meno jo mapol bipoto, gibiketo lok roro i kingi gidotte kekengi, dok gibibedo ki adagadaga i kingi kekengi. 11Lunebi mapol ma lugoba bibino ma gibirwenyo jo mapol. 12Kit macalo tim maraco bibedo ka medde ameda-ni, mar pa jo mapol bikwe woko. 13-Ento ŋat ma biciro nio wa i agikki bilarre. 14Doŋ lok man me kwena maber me ker pa Lubaŋa gibitito i wi lobo ducu, me bedo caden bot rok ducu; ka doŋ lacen agikki piny bibino.\n(Marako 13.14-23; Luka 21.20-24)\n15-“Doŋ ka wubineno gin mo me kwer, malik, ma balo cwiny dano, ma yam Daniel otito pire, kun ocuŋ i kabedo maleŋ (dano ma kwano myero oniaŋ iye), 16i kare meno jo ma tye i Judaya myero guriŋ woko i wi godi. 17-Dano ma onoŋo tye i wi ot pe dok olor piny me bino ka kwanyo gin mo ma tye i ode; 18ki dano ma tye i poto bene pe odok cen paco ka omo ginarukane. 19Dok mon ma giyac gibineno can i kare meno, ki mon ma gidoto litino bene! 20Wuleg wek ŋwecwu pe otimme i cwir nyo i ceŋ cabit. 21-Pien i kare meno twon can madit atika bitimme iye, ma yam peya onen i lobo, nia wa i acakki lobo nio kwede wa onyoo, dok pe bene binen. 22Kono nene Rwot pe ojwiko kare-nu obedo manok mo, kono dano mo pe obwot; ento pi jo ma giyero, miyo gibijwiko wel nino bedo manok.\n23“I kare meno ka ce dano mo biwaco botwu ni, ‘Nen, Kricito ma Lubaŋa oyero tye kany’, nyo ni, ‘Nen, tye kuca’, pe wuye. 24Pien Kricito ma lugoba, kacel ki lunebi-gu ma lugoba gibibino, gibinyuto lanyut ki tyo jami me taŋo, wek girweny jo mapol ka gitwero, wek girweny wa ki jo ma Lubaŋa oyero bene. 25Nen, doŋ atyeko tito botwu con. 26-Ka ce gibiwaco botwu ni, ‘Nen, en tye i tim kuca’, pe wucit kunnu, nyo ni, ‘Tye i kicika ot ma i iye’; pe wuye. 27Kit macalo lutkot a ki yo tuŋ wokceŋ ci wil menyo piny wa yo tuŋ potoceŋ, dwogo pa Wod pa dano bene bibedo kit meno. 28-Ka ma kom dano muto tye iye, acut bene gicokke kunnu.\n(Marako 13.24-27; Luka 21.25-28)\n29-“Oyotoyot i ŋe can madit me kare meno bibedo kit macalo yam gicoyo ni\nki dwe bene pe biryeny,\nlakalatwe bia ki i polo gipoto piny,\nki twer ducu ma i polo bene biyeŋŋe’;\n30-ka doŋ gin ma nyuto Wod pa dano binen i polo. Ci i kare meno kaka ducu ma i wi lobo bikumo, ci gibineno Wod pa dano ka bino ki i wi pol me polo, ki twero madwoŋ, ki deyo madit. 31En bioro lumalaika ki tum ma kok maloŋo, gibicoko jone ma en oyero ki i twok piny aŋwen ducu, nia ki i agikki polo tuŋcel nio kwede wa i agikkine mukene.\n(Marako 13.28-31; Luka 21.29-33)\n32“Wupwony carolok i kom yat oduro. Cutcut ka jaŋe olot, ci pote luk, ci doŋ wuŋeyo ni oro cok. 33Ki wun bene ka ce wuneno gin magi ducu, ci wuŋe ni en doŋ tye cok, tye wa i doggola. 34Ada awaco botwu ni, yalwak man pe bitum, nio waŋ ma lok magi ducu otimme. 35Polo ki lobo bitum, ento lokka pe bitum.\n(Marako 13.32-37; Luka 17.26-30, 34-36)\n36“Ento nino meno ki cawa meno, pe tye ŋat mo ma ŋeyo, kadi wa lumalaika ma i polo, kadi wa Wod, ento kono Lubaŋa Won keken aye ŋeyo gire. 37-Kit macalo ceŋ otimme i kare pa Nua, bitimme kit meno bene i kare me dwogo pa Wod pa dano. 38I kare ca ma peya pii aluka ocorre i wi lobo onoŋo gicamo, gimato, dok awobe ki anyira ginyomme, nio wa i nino ma Nua odonyo kwede i yeya; 39-pe gumedo ki ŋeyo gin mo nio ka pii aluka opoŋ, ci omologi woko ducu. Bibedo kit meno bene i kare ma Wod pa dano bidwogo iye. 40I kare meno co aryo bibedo i poto; gibikwanyo ŋat acel, gibiweko ŋat acel doŋ. 41Mon aryo bibedo ka rego kacel; gibikwanyo ŋat acel, gibiweko ŋat acel doŋ. 42Pi meno, wubed ma waŋwu twolo, pien pe wuŋeyo nino ma Rwotwu bibino iye. 43-Ento myero wuŋe man, ni, ka ce nene won ot oŋeyo cawa mene i dyewor ma lakwo onoŋo obebino kwede, kono obedo ka kiyo piny, kono pe oweko gituro ode. 44Pi meno, wun bene wubed ma wuyubbe; pien Wod pa dano bibino i cawa ma noŋo pe wutamo pire.\n45“Aŋa ma lagwok ot ma lagen dok maryek, ma laditte biweko dano ducu ma bedo i ode i te locce, wek opok botgi camgi i kare ma mitte? 46Latic meno tye ki gum, ma laditte ka obino onoŋo en tye ka tiyo ticce kit meno. 47Ada awaco botwu ni ladit-tu bimiye twero me loyo jamine woko ducu. 48Ento ka latic meno oloko kekene ni, ‘Laditta doŋ ogalle ka bino’, 49ci cako goyo lutic luwote, kun camo, mato dok mer kacel ki lumero, 50ladit pa latic meno bidwogo i nino ma en pe tamo pi dwogone, dok i cawa ma en pe ŋeyo, 51bipwode, ci kete kacel ki lugoba; ka ma dano gibibedo iye ka koko kun gikayo lakgi.


Niye Obedo Ngo? | Niye me Ada\n“Wulub kit pa jo ma pi niyegi, ki pi diyo cwinygi, gitye ka nongo gin ma yam Lubanga ociko pire.”—JO IBRU 6:12.\n1, 2. Laneno mo acel ma woto awota onongo neno jo ma gukwo i kare me Baibul nining, dok pingo jo magi gitwero bedo lurem mabeco?\nI NGE winyo pwony pa laneno mo acel ma woto awota lamego mo ma Lakricitayo owacci: “En loko i kom jo ma gukwo i kare me Baibul calo lureme ma en ongeyogi con.” Lok pa lamego-ni opore pien omego-ni onongo dong okwano Baibul pi mwaki mapol mumiyo ka en loko i kom ngat ma okwo i kare me Baibul, bedo calo tye ka lok i kom lareme kikome.\n2 Bibedo ber ka watwero weko jo ma gukwo i kare me Baibul gibedo luremwa. In mono inenogi calo jo ma gukwo ada? Go kong kit ma onongo twero bedo kwede me wot, boko lok, ki cwalo kare me ngeyo co ki mon calo Nua, Abraim, Ruth, Elia, ki Esta. Tam kong kit ma onongo gitwero gudo kwede kwoni—pwony mabeco ki cuko cwiny ma gitwero miyo boti!—Kwan Carolok 13:20.\n3. (a) Watwero nongo adwogi maber ango ki i pwonyo lok i kom co ki mon ma lugen ma gukwo i kare me Baibul? (b) Wabinyamo lapeny mene?\n3 Ngene kene ni i kare me cer pa “jo ma kitgi atir,” wabibedo ki lurem ma kit meno. (Tic 24:15) Ento, kadi bed i kareni pud watwero nongo adwogi maber ki i pwonyo lok i kom co ki mon ma lugen ma gukwo i kare me Baibul. I yo ma nining? Lakwena Paulo omiyo lagam man: “Wulub kit pa jo ma pi niyegi, ki pi diyo cwinygi, gitye ka nongo gin ma yam Lubanga ociko pire.” (Ibru 6:12) Ka wacako kwano pwony i kom co ki mon ma gubedo ki niye, myero kong wanyamu lapeny ma lok pa Paulo kelo i tamwa: Niye obedo gin ango, dong pingo wamito niye? Watwero lubo niye pa jo ma gukwo i kare me Baibul nining?\nNiye Obedo Gin Ango dok Pingo Mitte Botwa?\n4. Jo mapol gitamo ni niye obedo ngo, dok pingo tamgi-ni pe tye atir?\n4 Niye obedo kit mamwonya, ma co ki mon ma wabikwano lok i komgi i buk man gutero calo gin ma pire tek. I kareni, jo mapol pe gingeyo gin ma niye obedo, gitamo ni obedo ye lok ata labongo lanyut mo me mokone. Ento, pe gitye ki ngec matir. Niye pe obedo ye gin moni ata; pe obedo gin ma wawinyo awinya i cwinywa. Ye jami ata rac adada. Gin ma wawinyo awinya i cwinywa twero rweny woko, dok ye ayea ni Lubanga tye pe romo, pien “kadi cen-gu bene giye kit meno, dok komgi myel.”—Yak. 2:19.\n5, 6. (a) Niyewa kwako jami aryo mene ma pe nen? (b) Niyewa myero obed matek marom mene? Mi labol.\n5 Niye me ada dit kato ye jami ata. Wi opo kit ma Baibul oloko kwede i kom niye. (Kwan Jo Ibru 11:1.) Paulo owacci niye kwako jami aryo ma pe nen. Me acel, kwako jami ma tye ento “pe gineno komgi.” Wangwa pe twero neno jami ma tye i polo—calo Lubanga Jehovah, Wode, nyo Ker ma dong tye ka loc i polo. Me aryo, niye kwako “gin ma dano geno”—jami ma peya otimme. Pe watwero neno lobo manyen ma Ker pa Lubanga cok kelone. Meno mono te lokke ni pe tye lanyut mo ma moko niyewa i kom jami ma tye ki gin ma wageno?\n6 Pe kumeno! Paulo otito ni niye me ada cung i kom guti matek. I kare ma en owacci niye “aye ma moko” en otiyo ki nyig lok ma kitwero gonyo ni “waraga me ngom.” Go kong ni ngat moni omiyo boti ot. En twero mini waraga me ngom meno ci wacci, “Paconi manyen en.” Ngene kene ni pe ibibedo i waraga me ngom meno; ento te lokke ni waraga man moko jami ducu ma mitte i te cik, dok rom ki ot kikome. I yo acel-lu, niye matek ma watye kwede weko wageno ni jami ducu ma Lubanga ociko i Lokke wang ma ocobbe.\n7. Niye me ada kwako ngo?\n7 Pi meno, niye me ada kwako gen ma jenge i kom jami mutimme con ma lubbe ki ngec ma watye kwede i kom Jehovah. Niye miyo waneno en macalo Wonwa me amara dok wageno ni cikkene ducu bicobbe. Ento niye me ada pe gik macek kit meno. Calo gin makwo, omyero wabed ka pitone wek obed kwo. Omyero waket i tic, ka pe, ci to woko.—Yak. 2:26.\n8. Pingo niye pire tek tutwal?\n8 Pingo niye pire tek tutwal? Paulo omiyowa lagam mucwiny. (Kwan Jo Ibru 11:6.) Pe watwero nyiko cok bot Lubanga nyo yomo cwinye ka wape ki niye. Pi meno, niye mitte mada ka wamito cobo miti ma pire tek loyo ma dano ducu gitye kwede: me nyiko cok bot Wonwa me polo, Jehovah ki miyo pak bote.\n9. I yo ma nining ma Jehovah onyuto ni engeyo ni wamito niye?\n9 Jehovah ngeyo kit ma wamito kwede niye, pi meno en omiyo botwa lanen mogo ma romo pwonyowa kit me dongo kacel ki nyuto niye. En goyo laa i kom kacokke pa Lukricitayo ki miyowa co ma lugen ma gitelowa. Lokke wacci: “Wulub niyegi.” (Ibru 13:7) En dok omiyowa mic mukene. Paulo ocoyo lok i kom “lwak caden mapol,” co ki mon ma gukwo i kare macon dok guweko lanen maber me niye me aluba. (Ibru 12:1) Lutic pa Jehovah ma gin lugen gitye mapol makato ma Paulo oloko i komgi i Jo Ibru cura 11. Baibul opong ki lok ma kicoyo i kom co ki mon, jo matino ki jo mutii, ma gia ki i yo me kwo mapatpat, ma gubedo ki niye dok gitwero pwonyowa jami mapol i kare man ma niye pe-ni.\nWatwero Lubo Lanen me Niye pa Jo Mukene Nining?\n10. I yo ma nining ma kwan piwa kenwa bikonyowa me lubo lanen pa co ki mon ma lugen ma gukwo i kare me Baibul?\n10 Pe itwero lubo lanen pa ngat moni labongo neno en maber. Ka itye ka kwano buk man, ibinongo ni kicwalo cawa malac i kwedo lok wek okonyi me neno co ki mon mogo ma gubedo ki niye matek. Pingo in bene pe ikwany kare muromo me kwedo lok i kom co ki mon magi? Ka itye ka kwan piri keni, tem niang lok ma i Baibul kun itiyo ki jami me kwedo lok ma itye kwede. Ka itye ka lwodo lok i kom jami ma ikwano, tem goyo cal kabedo ki kit me kwo i kare me Baibul. Go ni itye ka neno kabedone, winyo gin ma tye ka timme kunnu ki ngweyo ngwec piny. Ma pire tek loyo, tem niang kit ma jo ma tye kunnu giwinyo kwede. Ka itimo kit meno, ci gibidoko calo dano ma ingeyogi maber, dok mukene giromo doko calo luremi ma ingeyogi con.\n11, 12. (a) Itwero winyo ni itye cok ki Abraim ki Cara nining? (b) Itwero nongo adwogi maber ango ki i lanen pa Anna, Elia, ki Camuel?\n11 Ka gudoko calo dano ma ingeyogi maber, ci ibimito lubo lanengi. Me labolle, go kong ni kimini tic manyen. Dul pa Jehovah openyi me medo ticci i yo mo. Oromo bedo ni kipenyi ni ikob i wang tic ma can lutit kwena tye iye, nyo ni inywak i yo mo me tito kwena ma pud peya itemo nyo ilworo timone. Ka itye ka lwodo tic manyen man kun iketo i lega, bedo ber ka ilwodo lanen pa Abraim. En ki dakone Cara onongo gitye atera me jalo kwo mayot i boma me Ur dok gunongo mot mapol pi jallegi. Ka itye ka lubo lanengi, ibinongo ni dong ingeyogi maber makato wiati.\n12 Ka ngat ma tye cok kwedi oteri i yo marac ma oturo cwinyi, mumiyo iwinyo calo myero igik cito i cokke woko kono? Ka ilwodo lanen pa Anna ki kit ma en pe oweko yet pa Penina ogenge ki cito ka woro Jehovah, ci bikonyi me moko tam matir, dok biweko Anna doko calo laremi me amara. Kit meno bene, ka cwinyi otur kun itamo ni konyi pe, iromo winyo ni itye cok ki Elia ka ikwano peko ma en owoto ki iye ki kit ma Jehovah ocuko kwede cwinye. Bulu ma gitye i lyeto magwar me donyo i tim tarwang pi dic pa lutino kwan luwotgi, gitwero winyo ni gitye cok ki Camuel ka gukwano kit ma en olwenyo kwede ki tim maraco pa awobe pa Eli i kema me woro.\n13. Lubo lanen me niye pa jo ma gukwo i kare me Baibul mono weko niyeni pire pe bedo tek bot Jehovah? Tit kong.\n13 Lubo lanen me niye pa jo ma gukwo i kare me Baibul mono weko niyeni pire pe bedo tek bot Jehovah? Pe matwal! Wi opo ni, Lok pa Jehovah cuko cwinywa me lubo lanen pa jo ma ginyutu niye matek. (1 Kor. 4:16; 11:1; 2 Tec. 3:7, 9) Medo i kom meno, jo mogo ma wabipwonyo lok i komgi i buk man, gin bene gulubo lanen me niye pa jo ma gukwongo kwo igi. Me labolle, wabineno i Dul me 17 me buk man ni i lok pa Maliam, en nen calo otiyo ki lok pa Anna, ma obedo lanen bote. Meno tika oweko niye pa Maliam pe obedo matek? Pe kumeno! Me ka meno, lanen pa Anna okonyo Maliam me dongo niyene wek oyub nying maber ki Jehovah.\n14, 15. Jami ango ma tye i buk man, dok watwero tic kwede i yo maber nining?\n14 Kiyubo buk man i yo ma twero konyo me jingo niyeni. Dul ma i buk man gijenge i kom pwony ma okati i Wi Lubele cakke i mwaka 2008 nio i mwaka 2013 * ma wiye tye ni “Lub Lanengi me Niye.” Ento, dok kimedo lok manyen iye. Dul acel acel tye ki lapeny ma twero konyowa me nyamo ki keto lokke i tic. Kiketo cal mamwonya mapol i buk man, dok cal ma onongo tye con kimedo caji ki kala ma iye. Jami mukene ma twero bedo me kony calo lain ma nyuto kare ma jami otimme iye (timeline) ki mep, bene kimedo. “Lub Lanengi me Niye” obedo gin tic ma kiyubo me kwan piwa kenwa, macalo jo me ot, ki i kacokke. Jo me odi mapol gibinongo ni kwano buk man kacel mit mada.\n15 Dong walego ni buk man okonyi me lubo lanen me niye pa lutic pa Jehovah ma lugen ma gukwo con. Walego bene ni okonyi me dongo niyeni ka iwoto ki nyikke cok ki Wonwa me polo, Jehovah!\n^ para. 14 Pe kigonyo pwony magi ducu i leb Acholi.\nLub Lanengi me Niye—Lok me cakone


Ododo me Baibul Omegi Yucepu Gidage - Kabedo me Intanet pa Lucaden pa Jehovah\nNEN kit ma latin awobi-ni cwinye tye ka ton kwede dok pe ki gen mo. Man aye Yucepu. Omegine pud gucate acata bot co magi ma gitye ka cito i Ejipt-pi. Kunnu Yucepu kibiloko doko opii. Pingo awobe pa nyek mine gutimo gin marac kit man? Pien onongo ginyek i kom Yucepu.\nWon-gi Yakobo onongo maro Yucepu matek tutwal. En omiyo kikwone kanyi mabor maber adada me nyuto marre i kome. I kare ma omegine 10 madongo-ni guneno ni Yakobo maro Yucepu tutwal, gin gucako bedo ma nyek dok gucako dago Yucepu woko. Ento onongo bene tye tyen lok mukene ma omiyo gidage.\nYucepu oleko lek aryo. I lek pa Yucepu aryo-ni ducu omegine gugungo piny i nyime. I kare ma Yucepu otito lek magi bot omegine, adagegi omedde dong makato.\nI nino mo acel ma omegi Yucepu madongo-ni onongo gitye ka gwoko romi pa won-gi, Yakobo ooro Yucepu ni wek ocit onen kit ma gitye kwede. I kare ma omegi Yucepu guneno en tye ka bino, omegine mogo guwaco ni: ‘Waneku en woko!’ Ento omin-gi madit, Reuben, owaco ni: ‘Pe, pe wutim meno!’ Ma ka neke gin gumako Yucepu ci gubole woko i bur mo ma pii otwo woko ki iye. Ci gubedo piny me moko gin me atima i kome.\nI kine ka cawa meno jo Icmael mogo gubino. Juda owaco bot awobe pa nyek minne ni: ‘Wacatu en woko bot jo Icmael.’ Gin gutimo dong kit meno. Gucato Yucepu pi cekel me ryal 20. Gin onongo pe giparo pi dano dok onongo gipe ki kica!\nOmego-ni dong gibiwaco ningo bot won-gi? Gin guneko dyel ci gubedo ka luto kanyi pa Yucepu teretere i remo dyel-li. Ci gutero kanyi-ni paco bot won-gi Yakobo ci guwaco ni: ‘Wan wanongo man. Kong inen ka pe kanyi pa Yucepu.’\nYakobo oneno ni en eno. En okok ni: ‘Lee tim mo gire dong oneko Yucepu woko.’ Meno aye gin ma omegi Yucepu onongo gimito ni won-gi otam. Cwer cwiny dong ociro Yakobo woko. En okok pi nino mapol. Ento Yucepu onongo gire pe oto. Wanenu kong gin ma timme i kome ka ma gitere iye-ni.\nPingo omegi Yucepu gubedo ki nyeko i kome, dok ngo ma gutimo?\nNgo ma omegi Yucepu onongo gimito timo i kome, ento ngo ma Reuben owaco?\nNgo ma otimme i kare ma lucat wil me Icmael gubino?\nNgo ma omegi Yucepu gutimo wek wongi otam ni Yucepu oto woko?\nKwan Acakki 37:1-35.\nLukricitayo gitwero poro lanen pa Yucepu-ni nining ka gituco bal ma kitimo i kacokke? (Acak. 37:2; Levi. 5:1; 1 Kor. 1:11)\nNgo ma oweko omegi Yucepu guketo bwami i kom Yucepu? (Acak. 37:11, 18; Car. 27:4; Yak. 3:14-16)\nNgo ma Yakobo otimo ma obedo gin ma jwi timme i kare me kumo? (Acak. 37:35)


Jeremia 7 ACO85 - Lok pa Rwot obino bot Jeremia ma - Bible Search\nWuyub kitwu ki gin ducu ma wutimo\n1Lok pa Rwot obino bot Jeremia ma wacci, 2“Cuŋ i doggola me ot pa Rwot, ci itit lok man kunnu, kun iwacci, Wuwiny lok pa Rwot, wun jo ducu ma wudonyo ki i doggola magi kun wucito ka woro Rwot. 3Rwot me mony, ma Lubaŋa pa Icrael, owaco kuman ni, Wuyub kitwu kacel ki tim mewu ducu, ci abiweko wubedo i kabedo man. 4Pe wubed ka geno lwak lok magi me bwola-gu, ni, ‘Man ot pa Rwot, ot pa Rwot, ot pa Rwot.’\n5“Pien ka ce wuyubo kitwu ki timwu ducu adada, ka ce wuŋolo kop ma atir i kinwu kekenwu, 6ka ce pe wuuno labedo mo, litino kic nyo mon to, dok bene pe wuneko dano ma pe ki bal i kabedo man, ma pe wuworo lubaŋa mukene ma miyo wupoto i can, 7ci abimiyo wubedo i kabedo man, i lobo ma yam amiyo bot kwarowu i kare macon me bedo megi matwal-li.\n8“Nen, wuketo genwu i lok me bwola ma pe konyo-gu. 9Pud wukwalo kwo, pud wuneko dano, wutimo abor, wukwoŋo kwoŋ gobagoba, pud wuwaŋo odok eceta bot Baal, dok bene wuworo lubaŋa mogo ma yam pe onoŋo koŋ wuŋeyo. 10Wubedo ka timo gin ma iya dagi, dok bene wubino wucuŋ kwede i nyima i ot man, ma gilwoŋo ki nyiŋa, kun wuwacci, ‘Doŋ gilarowa woko!’ Ento pud dok wumedde ki timo gin magi me kwer i koma! 11-Wutamo ni oda ma gilwoŋo ki nyiŋa-ni odoko boro pa luyak ki botwu? Nen, an kikoma aye doŋ atyeko nenone, man Rwot ma owaco. 12-Kombeddi doŋ wucit i Cilo i kabedona macon, ka ma yam aketo nyiŋa obedo iye mukwoŋo, wek wunen gin ma atiyo iye pi gin maraco ma jona Icrael gutimo. 13Wun doŋ wutimo gin magi ducu ma akwanogi-ni, Kadi bed abedo ka wacciwu lok teretere, ento wun wukwero winyone woko, dok bene i kare ma alwoŋowu, wun pe wugamo doga, man Rwot ma owaco. 14Pi meno abitimo gin ma atimo i Cilo i kom oda ma gilwoŋo ki nyina ma wuketo iye genwu-ni. Abitiyo gin ma rom kit meno i kabedo man ma yam amiyo botwu ki bot kwarowu, kit macalo nene atiyo i Cilo. 15Abiryemowu woko ducu ki i nyima, kit macalo aryemo kwede lutuwu ma likwayo pa Epraim.\n16“Doŋ in Jeremia, pe myero ileg pi lwak man, pe itiŋ dwani ka koko nyo ka lega pigi; pe ibak dogi bota pigi bene, pien pe abiwinyo lokki kadi ki acel. 17Pe ineno gin ma gitye ka tiyone i gaŋi me Juda ducu ki i dye yo me Jerucalem? 18-Litino gicoko yen, wegigi gimoko mac, ki mon ginywaŋo moko me tedo mugati pi daker me polo; dok bene gionyo gityer amata-gu bot lwak lubaŋa, pi ŋeto cwinya wek kiniga omaka. 19Man an aye ma gitye ka ŋeto cwinya-ni? Man Rwot ma owaco. Pe gitye ka kelo can i komgi kengi, ma miyo lewic makogi? 20Mumiyo Rwot Lubaŋa owaco kuman ni, nen, abitoyo kinigana ki akemona woko i kom kabedo man, i kom dano ki i kom lee, i kom yadi ma i tim-gu ki ginapita ducu mucek i poto; macce biwaŋ adada ma pe gitwero nekone.”\n21Rwot me mony ma en Lubaŋa me Icrael owaco kuman ni, “Wurib gitum awaŋawu i kom gitum mukene-gu, dok wucam riŋone. 22Pien i kare ma akwanyo kwarowu akelogi woko ki i lobo Ejipt, pe acikogi pi lok i kom gitum awaŋa ki gitum mukene-gu. 23Ento acikogi ni myero guwiny lokka, wek abed Lubaŋagi, dok wek gin gubed jona. Dok acikogi me lubo kit ma acikogi me bedo kwede, wek gubed ma jami ducu woto maber botgi. 24Ento gin pe gulubo cikka, dok bene pe guciko itgi ka winyo lokka, ento gubedo ka lubo tamgi kengi ki nwaŋ cwinygi ma opoŋ ki gin marac, ci gujer gudok woko cen ki ŋegi ma pe gumedde guwoto anyim. 25Cakke i kare ma kwarowu gua kwede woko ki i lobo Ejipt o kwede wa ka onyoo, abedo ka cwalo botgi luticca ma gin lunebi teretere, nino ki nino; 26ento gin pe guwinyo lokka, pe guciko itgi bene me winyone, ento gujiŋo ŋutgi odoko tek. Gutimo gin marac adad a ma okato gin ma yam kwarogi otimo-gu woko.\n27“Kit meno, Jeremia, ibiloko lok magi ducu botgi, ento gin pe gibiwinyo lokki. Ibilwoŋogi bene, ento pe gibigamo dogi. 28Ci ibiwaco botgi ni, ‘Man aye rok ma pe nene jone gulubo lok pa Rwot Lubaŋagi, pe bene guye lok me pwony; lok ada doŋ otyeko rwenyo woko liweŋ, pe doŋ giloko pire matwal.\n29Wulyel yer wiwu ci wubol yerre woko;\nwucak wo ki koko i kabedo ma odoŋ nono ma i wi godi,\npien Rwot doŋ otyeko kwero dok obwoto\njo me yalwak man ma akemo omake i komgi-ni.’\n30“Jo Juda doŋ gutimo gin marac i nyima. Guketo cal jogigi ma en gin me kwer ki tuŋ bota-ni i ot ma gilwoŋo ki nyiŋa, me balone woko. Man Rwot ma owaco. 31-Guyubo waŋ jok i nota pa wod pa Kinom ma gilwoŋo ni Topet, ka ma gitwero waŋo iye awobegi ki anyiragi ki mac. Pe yam acikogi ni gutim kit meno, dok bene pe abedo ka tamo lok macalo meno wacel. 32Pi meno, nen, kare tye ka bino ma pe dok gibilwoŋo ni Topet, nyo nota pa wod pa Kinom. Gibilwoŋo ni nota me Nek: pien gibiyiko dano i Topet, pien kabedo mo pe tye ka mukene kadi ki acel. 33Doŋ kom jo magi ma guto-ni bidoko cam pa winyo ki pa lee me tim; ŋat mo pe ma biryemogi woko. 34-Lobo bidoko tim aroo, doŋ i gaŋi me Juda ki i dye gudo me Jerucalem abijuko woo me yomcwiny ma dano gitye kwede, kadi wa dwan lanyom ki dwan nyako ger bene.


KUC - Joyce Meyer Ministries - Acholi\nLEGA ME NILARE\nDano duc ma en latin pa Lubanga ma ginywale tyen me aryo myero obed ki kwo ma opong ki kuc. Yecu owaco 1 Jon 14:27 “Awekki wu kuc, kuc mera amiyo botwu. Amiyo, pe macalo lobo miyo. Cwinywu owek ngabbe angaba, pe wulwor.”\nMan obedo gin acoya madit tutwal. Tim ber i kwan tyen mapol ci ikwany karre ma romo dakika abic me lwodo ne wek odony matut i cwinyi.\nMe acel, myero waniang ni kuc ma Yecu miyo ni pat ki kwayi kuc mukene duc, pe obedo calo kuc me lobo man. Kit kuc ango kono ma lobo ni miyo? lobo miyo kuc ma rwatte ki kit gin ango ma tye ka timme. Ka kwo yot ma jami weng ber, lobo wacci man obedo kuc.


1 Camuel 8 ACO85 - I kare ma Camuel doŋ oti woko, oketo - Bible Search\n1 Camuel 7 1 Camuel 9\n1 Camuel 8\nJo Icrael gulego kabaka\n1I kare ma Camuel doŋ oti woko, oketo awobene gubedo luŋolkop pa jo Icrael. 2Nyiŋ wode me kayone Joel, ki nyiŋ wode me aryone Abija; yam gubedo luŋolkop ki i Beer-ceba. 3Ento awobene pe gulubo kite; gubwoto woko, gudok ka yenyo lim. Gubedo ka gamo lim me wilo loyo kop, kun gibalo te pido pa dano woko.\n4Ci ludoŋo pa jo Icrael ducu gucokke kacel bot Camuel i Rama, 5-guwaco bote ni, “Nen ba, in doŋ iti woko, dok awobeni pe gilubo kiti. In iket kabaka piwa wek en aye olowa, macalo tye i rok mukene ducu.” 6Ento lok meno pe oyomo i Camuel ka guwacci, “Miniwa kabaka wek en aye olowa.” Ka Camuel ocako lego Rwot. 7Ci Rwot owaco bot Camuel ni, “Winy dog lwak i gin ducu ma guwaco boti; pien gin pe gukwero in, ento gukwero an, ni pe abed kabaka ma loyogi. 8Kit tim ducu ma gubedo ka timone i koma cakke i nina ma yam akwanyogi iye ki i Ejipt o kwede wa tin, ma gibwoto an gidok ka woro lubaŋa mukene, gitye ka timone i komi bene kit meno. 9Koni doŋ koŋ iwiny doggi; lok acel keken, ber ilok kwedgi kun inyuto botgi atyer kit ma kabaka ma biloyogi bibedo kwede.”\n10Kit meno Camuel otito lok pa Rwot ducu bot lwak ma gulego kaba ka ki bote. 11Owacci, “Man aye bibedo kit ma kabaka biloyowu kwede; en bitero awobewu ci ketogi i gadigadine me lweny, ki me bedo wegi aguragurane, ki jo ma riŋo i nyim gadigadine. 12Dok en biketo ludito wi monnye ma loyo dano alip, ki ma loyo dano pyerabic, ki jo mukene pi puro potone ki pi kayo kacce, ki pi teto jami lwennye ki jami kom gadigadine. 13En bitero anyirawu ka rubo moo ma ŋwece kur, ki pi tedo cam ki pi tedo mugati. 14En bi mayo pottiwu mabecone woko, ki poto olokwu ki poto jeituni, bitiŋo mi yo bot luticce. 15Bikwanyo dul acel me apar me kalwu ki me olokwu, ci tiŋo miyo bot ludito ticce ki bot luticce mukene. 16Bitero opiiwu ki aŋecawu, ki dyaŋiwu ki kanawu mabecone, ci biketogi ka tiyo ticce. 17En bitero dul acel me apar me romiwu ki dyegiwu, ci doŋ wubibedo opiine. 18I kare meno wubikok giwu i kom kabakawu, ma wun aye wuyero piwu kenwu; ento Rwot pe bidok iye botwu i nino meno.”\n19Ento dano gukwero winyo dog Camuel, guwaco bote ni, “Pe; wan wabibedo ki kabaka ma loyowa, 20wek wan bene wabed macalo rok mukene ducu, wek kabakawa aye olowa, ci okat anyim pi telo wiwa ki ka lweny piwa i mony.” 21Ka Camuel otyeko winyo lok pa lwak ducu, ci odwoko lokke bot Rwot. 22Ka Rwot dok owaco bot Camuel ni, “Winy doggi, imigi kabaka,” Camuel dok owaco bot jo Icrael ni; “Doŋ wuciti, ŋat acel acel odok i gaŋŋe.”


Jo Matino, Wujing Niyewu | Pwony me Anyama\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hungarian Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Niye . . . en gin ma niangowa maber ni, jami ma pe gineno komgi gitye.”—IBRU 11:1.\nWER: 41, 69\nJami ango ma itwero tic kwede me jingo niyeni?\nPingo kwano lok ducu me Baibul obedo yub ma pire tek adada?\nNeno ango ma twero konyi ka itye ka nyamo lok madok i kom Lubanga ki cwec bot jo mukene?\n1, 2. Lyeto ango ma jo matino gitwero kato ki iye i kare-ni, dok gin ango ma gitwero timone me lweny kwede?\nLATIN kwan mo i lobo Britain owaco ki laminwa ma pud tidi ni, “Nen calo iryek adada ma pe itwero bedo ki niye i kom Lubanga.” Omego mo i lobo Germany ocoyo ni: “Lupwonyena onongo gineno lok me Baibul madok i kom cwec calo ododo mo ata. Dok pe gitamo kadi bed lutino kwan giye ni kwo ocakke pire kene.” Lamego mo i lobo France owaco ni: “Lupwonye ma i cukul ma akwano iye gitye ki ur pien ni lutino kwan mukene pud gitye ki niye i kom Baibul.”\n2 Macalo ngat matidi ma tiyo pi Jehovah nyo ngat ma tye ka pwonyo lok i Kome, tika itye i lyeto me ye pwony mogo ma onya i kin piny, me labolle, pwony ni kwo ocakke pire kene, ma ka bedo ki niye i kom Lacwec? Ka tye kit meno, tye jami ma itwero timogi me jingo niyeni wek obed matek. Yo me acel aye me tic ki kero ma Lubanga omini me lwodo lok dok man “bigwoki.” Bigwoki ki i kom tam pa luryeko mogo ma twero turo niyeni.—Kwan Carolok 2:10-12.\n3 Niye me ada cung i kom ngec matir i kom Lubanga. (1 Tem. 2:4) Pi meno, ka itye ka kwano Baibul ki bukkewa ma gijenge i Baibul, pe ikwan wiye wiye. Ti ki keroni me lwodo lok wek ‘iniang’ i kom gin ma itye ka kwano maber. (Mat. 13:23) Kong dong wanen kit ma timo meno bijingo kwede niyeni i kom Lubanga macalo Lacwec ki bene i kom Baibul—pien “gin ma niangowa maber” i kom lok man gipol adada.—Ibru 11:1.\nKIT ME JINGO NIYENI\n4. Pingo ye i kom Lubanga ki kit ma kwo ocakke kwede ducu cung i kom niye mo, dok watwero niang iye nining?\n4 Tika dong dano guwacci ni giye ni kwo ocakke pire kene pien ni cayan cwako ento ki tungcel, ye i kom Lubanga cung i kom niye? Jo mapol gicwako lok man. Ento ber bene me keto tamwa i kom lok man: Kadi bed ni ngat moni ye i kom Lubanga nyo ye ni kwo ocakke pire kene, nongo ducu pud cung i kom niye mo olo to. Man twere nining? Pe tye ngat mo ma oneno Lubanga nyo oneno ka kitye ka cweyo gin mo keken. (Jon 1:18) Pe tye dano mo—kadi bed obedo lacayan nyo pe—ma oneno ka gin moni lokke doko gin mukene. Me labolle, pe tye ngat mo ma oneno ka lagwe lokke doko lee mo mukene. (Yubu 38:1, 4) Pi meno, wan ducu myero watam matek i kom jami ma moko pwony moni ki dok wati ki kerowa me lwodo lok wek wamok tam matir. Madok i kom cwec, lakwena Paulo owaco ni: “Cakke i kare ma giketo lobo, kit pa Lubanga ma onongo pe nen dong onen, kun gingeye i jami ducu ma en otiyo, en aye tekone ma pe gik, ki dit ma en Lubanga tye kwede. Mumiyo dano dong pe gitye ki lok mo ma myero gupid pi gengo ngegi.”—Rom. 1:20.\nKa itye ka nyamo lok ki jo mukene, ti ki jami me kwedo lok ma ginonge i leb ma megi (Nen paragraf 5)\n5. Jami ango ma watye kwede macalo jo pa Lubanga ma gitwero konyowa me tic ki kerowa me niang i kom gin moni?\n5 Ka kiwacci ‘niang’ gin moni nongo ki tye ka lok i kom ngeyo gin ma pe twero nen i wangwa oyotoyot nyo ka maleng. (Ibru 11:3) Pi meno, jo ma giniang gitiyo ki wigi, pe wanggi kacel ki itgi keken. Dul pa Jehovah ominiwa jami mabeco mapol me kwedo lok ma gitwero konyowa. Magi gitwero konyowa “me neno” Lacwecwa ki wang me niye. (Ibru 11:27) Jami magi kwako vidio me The Wonders of Creation Reveal God’s Glory, brocuwa me Was Life Created?, The Origin of Life —Five Questions Worth Asking, ki dong buk me Is There a Creator Who Cares About You? Wanongo bene cam me cwiny ki i magajinwa. Magajinwa me Awake! pol kare nongo tye ki lapeny ma kipenyo ki lucayan kacel ki jo mogo pingo dong giye i kom Lubanga. Pwony ma kati kare ki kare i ma kilwongo ni “Was It Designed?” nyuto cwec mogo mamwonya ma wanenogi i lobo-ni. Lucayan pol kare gitute me poro kit ma kicweyo kwede ki jami magi mamwonya-ni.\n6. Adwogi maber ango ma itwero nongo ki i tic ki jami pwony ma kiminiwa, ki dok adwogi maber ango ma dong inongo ki iye?\n6 Awobi mo me mwaka 19 i lobo Ulaya oloko i kom brocuwa aryo ma waloko i komgi malo-ni kun waco ni: “Pud dong gukonya ya, akwano brocuwa magi tyen mapol adada.” Lamego mo i France ocoyo ni: “Brocuwa me ‘Was It Designed?’ oyomo cwinya adada! Kinyuto ni ludiro tic gitwero poro kit ma kicweyo kwede gin moni ento pe gitwero yubone kit ma kicweyo kwede gin meno kikome.” Lunyodo pa latin mo me mwaka 15 i lobo South Africa guwacci: “Gin me acel ma nyarwa kwano en aye ‘lapeny ma kipenyo’ ma kicoyo i Awake!” In kono? Tika iketo cwinyi i pwony magi? Gibikonyo me jingo niyeni wek obed matek calo yat ma lwite odonyo piny matut. Dok man twero weko icung matek i kom yamo me pwony goba.—Jer. 17:5-8.\nNIYENI I KOM BAIBUL\n7. Pingo Lubanga mito ni iti ki ryekoni?\n7 Tika rac me penyo lapeny ma pigi tek madok i kom Baibul? Pe wacel! Jehovah mito ni iti ki keroni me ‘niang’ me moko lok me ada piri keni. En pe ye ni iye jami ducu latowang. Pi meno, ti ki ryekoni me nongo ngec matir. Ngec meno bikonyi me dongo niye me ada. (Kwan 1 Jo Tecalonika 5:21; 1 Temceo 2:4.) Yo acel ma itwero nongo kwede ki ngec meno en aye me bedo ki yub me kwan ma itimo kare ki kare.\n8, 9. (a) Kit kodi yub me kwan ango ma ngat moni twero nongo mitte? (b) Jo mukene gunongo adwogi maber ki i lwodo lok i kom gin ma gukwano nining?\n8 Jo mogo guyero me keto macalo yubgi me kwano lok pa lunebi nyo tekwaro me Baibul, rekod pa jo ma gigolo piny ki dong lok pa lucayan ka gitye ada. Lok pa lanebi mo acel ma mako wiwa tye i Acakki 3:15. Tyeng meno loko i kom pwony mo ma pire tek me Baibul, ma nyuto kit ma Ker-ri biilo kwede malo twero me loc pa Lubanga ki lonyo nyinge. Tyeng meno, bene tito kun tiyo ki carolok kit ma Jehovah bijwayo kwede ki peko ma ocakke i poto me Eden. Itwero kwedo lok mapol madok i kom Acakki 3:15 nining? Yo acel ma itwero timo kwede ki man aye me niang kare mene ma lok meno bicobbe iye. Ci irye wang ginacoya ma ginyuto kit ma Lubanga obedo ka nyuto kwede motmot yub kacel ki jo ma lok meno mako komgi ki dong gin ma nyuto ni lok pa lanebi meno ocobbe kakare. Ka ineno kit ma ginacoya rwatte kwede, ci ibimoko ni lok me Baibul kara girwatte dok jo ma gucoyo “cwiny maleng aye mumiyo” gucoyo.—2 Pet. 1:21.\n9 Omego mo i lobo Germany ocoyo ni: “Lok i kom Ker-ri kitito kore ki kore i Baibul. Meno tye ada, kadi ni co 40 aye gucoyo Baibul. Dok gin ducu gukwo i kare mapat dok bene onongo pe gingene.” Pwony ma kicoyo i Wi Lubele me Decemba 1, ma loko i kom Nino me Kato ogudo cwiny laminwa mo ma a ki lobo Australia adada. Kwer meno rwatte ki gin ma kicoyo i Acakki 3:15 ki bene bino pa Meciya. En ocoyo ni: “Meno oyabo wanga me neno ber pa Jehovah.” En omedde ni: “Wek ngat moni oket yub pi Luicrael ki dok bene me cobbe wa i kom Yecu pud dong oyomo cwinya adada. Man oweko acako lwodo lok i kom kit ma cam ma kicamo i nino me Kato pire tek kwede!” Pingo lamego-ni owinyo kit man? En otamo matut i kom gin ma en okwano dok ‘oniang iye.’ Man okonyo me jingo niyene ki dok me nyikke cok bot Jehovah.—Mat. 13:23.\n10. Genne pa jo ma gucoyo Baibul jingo niye i kom lok ma gucoyo nining?\n10 Gin mukene ma twero jingo niye en aye neno tekcwiny ki genne pa jo ma gucoyo Baibul. Lucoc mapol gicoyo lok mabeco keken dok gimiyo deyo i kom lutela macon ki kergi. Ento lunebi pa Jehovah guloko lok ada kare ducu. Gucoyo bene bal ma jogi gutimo, wa pa lulocgi. (2 Tekwaro 16:9, 10; 24:18-22) Dok gutito balgi ki pa lutic mukene pa Lubanga ka maleng. (2 Cam. 12:1-14; Mar. 14:50) Omego mo ma pud tidi i lobo Britain owaco ni: “Kodi jo ma gitito lok ada kit meno nongogi tek, man medo genwa i kom Baibul ni ada oa ki bot Jehovah.”\n11. Jo matino gitwero dongo pwoc madit pi cik ma igi lac me Baibul nining?\n11 Dano mapol giye ni Lubanga aye ma ocoyo Baibul pien tirane tiyo adada. (Kwan Jabuli 19:7-11.) Laminwa mo i lobo Japan ocoyo ni: “Ka jo me gangwa guketo pwony me Baibul i tic, onongo wabedo ki yomcwiny adada. Wabedo ki kuc, wanote ki dok wamarre i kinwa.” Cik ma igi lac me Baibul gwokowa ki i nywako i pwony me goba ki kwer ma weko dano mapol bedo opii. (Jab. 115:3-8) Tika tam pa luryeko ni Lubanga pe-ni gudo dano? Kodi pwony man ni kwo ocakke pire kene-ni weko ginaketa bedo calo lubanga, dok nongo kimine teko ma Jehovah keken aye opore me nongone. Jo ma giwaco ni Lubanga pe giweko dano tamo ni anyimwa jenge i cingwa. Pe giminiwa gen mo keken pi anyim maber.—Jab. 146:3, 4.\nNYWAKO LOK KI JO MUKENE\n12, 13. Itwero nyamo lok madok i cwec nyo Baibul ki lutino kwan luwoti, lupwonye nyo jo mukene i yo mupore nining?\n12 Itwero nywako lok madok i kom cwec ki Baibul nining i yo mupore ki jo mukene? Me acel, pe itam ni meno ingeyo gin ma jo mukene giye iye. Jo mogo giwacci giye ni kwo ocakke pire kene, ento bene giye ni Lubanga tye. Gitamo ni Lubanga aye oweko kwo ocakke pire kene. Jo mukene giwacci giye ni kwo ocakke pire kene pien gipwonyo i cukul, kun giwaco ni ka pe lok ada kono onongo pe kipwonyo. Dok jo mogo guweko bedo ki niye i kom Lubanga pien cwinygi otur i kom dini. Pi meno, ka inyamo kit ma kwo ocakke kwede ki ngat mo, ber kong me penye. Nge gin ma ngat meno ye iye. Ka iloko i yo mupore kun iciko iti me winyo lokke, en bene biketo cwinye i lokki.—Tito 3:2.\n13 Ka ngat mo tye ka lok marac i kom niyeni i kom ginacweya, itwero wiro lokke ki diro wek en omi tamme. Itwero penye wek en kong otit kit ma kwo onongo twero cakke kwede labongo Lacwec. Wek kwo me acel-li omedde, myero obedo ki kero me nywalo mukene nyo nyayo mukene ma cal kwede. Lapwony mo ma okwano but cayan ma kilwongo ni chemistry owaco ni i kin jami ma mitte wek ginacweya moni onywal tye iye (1) pok ngeye ma bedo calo del kom me gwokone, (2) kero me nongo ki tic ki teko, (3) ngec ma nyuto kit ma gin moni bibedo kwede ki dong (4) kero me poko nyo nyayo ngec meno. En dok omedde ni: “Dano pol kare gibedo ki ur madit i kom kit ma nyig kom tye kwede.”\n14. Gin ango ma itwero timone ka inongo ni pe iyubbe me nyamo lok i kom kit ma kwo ocakke kwede nyo i kom cwec?\n14 Ka inongo ni pe iyubbe me nyamo lok i kom kit ma kwo ocakke kwede nyo i kom cwec, itwero lubo kit ma Paulo oloko kwede. En ocoyo ni: “Ot mo keken dano aye ma gero, ento ngat ma gero jami ducu en aye Lubanga.” (Ibru 3:4) Kit me nyamo lok i yo meno tiyo adada dok gudo cwiny dano! Ada, kit ma kicweyo kwede ki ginaketa ki diro ma lamal nyuto ni won ngec mo onongo tye i ngeye. Itwero bene tic ki bukkewa mo ma oporre. Lamego mo acel otiyo ki brocuwa aryo ma waloko i komgi malo-ni ki laco mo ma owaco ni pe eye ni Lubanga tye ento eye ni kwo ocakke pire kene. Lacen, laco-ni owaco ni: “Dong aye ni Lubanga kara tye.” Man oweko en ocako kwano Baibul ci onongo batija.\n15, 16. Itwero timo alokaloka i kit ma inyamo kwede ki lok me Baibul nining, ki dok mitini myero obed me timo ango?\n15 Itwero tic ki yo acel-li ka inongo ngat mo ma tye ki akalakala i kom Baibul. Nge kong ngo ma en ye iye ki pwony mene ma yomo cwinye. (Car. 18:13) Ka mitine tye i kom jami madok i kom cayan, en twero bedo ki yomcwiny ka iwacce ni Baibul cwako gin ma cayan waco. Jo mukene gitwero bedo ki yomcwiny ka inyutigi ni lok pa lunebi kacel ki tekwaro ma kicoyo i Baibul tye ada. Nyo itwero nyuto cik ma igi lac me Baibul ma twero konyogi ka guketo i tic, calo ma nonge i pwony ma Yecu omiyo i Wi Got.\n16 Wi opo ni, mitini myero obedo me gudo cwinygi ma ka laro lok. Pi meno, bed ngat ma winyo lok maber. Peny lapeny mupore ma gudo cwinygi, dok lok i yo ma nyuto woro ki kica, tutwalle ka itye ka lok ki jo madongo kati. Gibiketo cwinygi i lokki ka itimo kit meno. Gibineno bene kit ma iketo kwede ki cwinyi i kom niyeni. Meno obedo gin ma bulu mapol pe gitye ka timone. Pi meno, ber bene me ngeyo ni pe obedo ticci me gamo lapeny pa jo ma pe giniang nyo ma gimito cayo niyeni.—Car. 26:4.\nWEK ADA OBED YO ME KWONI\n17, 18. (a) Gin ango ma twero konyi wek ilok ada odok yo me kwoni? (b) Lapeny ango ma wabinyamone i pwony ma lubo man?\n17 Niye matek pe cung i kom pwony ma pigi tego ma nonge i Baibul keken. Pi meno, kwed lok pa Lubanga i yo matut calo iyenyo lonyo ma kikano. (Car. 2:3-6) Ti ki jami me kwedo lok mukene ma ginonge i leb ma megi, calo Watchtower Library ma tye i DVD, Watchtower ONLINE LIBRARY, ki bene ti ki Watch Tower Publications Index nyo Research Guide for Jehovah’s Witnesses. Medo i kom meno, wek obed macalo yubbi me kwano lok ducu ma i Baibul. Itwero timo man i kine ka dwe 12. Tye jami manok keken ma jingo niyewa makato kwano Lok pa Lubanga. Laneno mo ma woto awota onongo tye ka tam i kom kare ma pud etidi, ci owaco ni: “Gin acel ma oweko aye ni Baibul obedo Lok pa Lubanga aye me kwanone ducu. Acako niang ododo me Baibul ma onongo apwonyo i kare ma pud atidi. Man oweko atimo alokaloka madit i yo me cwiny.”\n18 Lunyodo—wutye ki tic matek me konyo lutinowu wek gudong i yo me cwiny. Itwero konyogi me bedo ki niye matek nining? Pwony ma lubbe man binyamone.


2 Luker 2 ACO85 - I kare ma Rwot doŋ mito tero Elia - Bible Search\n2 Luker 1 2 Luker 3\n2 Luker 2\nElia gitero i polo\n1I kare ma Rwot doŋ mito tero Elia woko i polo ki lapiru, onoŋo Elia ki Elica gitye i wotgi nia ki i Gilgal. 2Elia owaco bot Elica ni, “Alegi ni koŋ ibed kany; pien Rwot otyeko cwala woko wa i Betel.” Ento Elica ogamo ni, “Macalo Rwot tye makwo-ni, macalo in kikomi bene itye makwo-ni, an pe abibwoti.” Kit meno gucako wot wa i Betel. 3Lwak lunebi ma yam gitye i Betel gucito bot Elica guwacce ni, “In mono iŋeyo ni tin Rwot bikwanyo rwodi ki boti ci tero woko?” En ogamo ni, “Iyo, aŋeyo lokke; doŋ Wuliŋ mot.”\n4Elia owacce ni, “Elica, alegi ni koŋ ibed kany, pien Rwot otyeko cwala woko wa i Jeriko.” Elica ogamo ni, “Macalo Rwot tye makwo-ni, dok macalo in bene kikomi it ye makwoni, an pe abibwoti.” Kit meno gubino wa i Jeriko. 5Lwak lunebi ma gitye i Jeriko gubino bot Elica cok, guwacce ni, “In mono iŋeyo ni tin Rwot bi kwanyo rwodi ki boti ci tero woko?” En ogamo ni. “Iyo, aŋeyo lokke; doŋ Wuliŋ mot.”\n6Elia dok owacce ni, “Alegi ni koŋ ibed kany; pien Rwot ocwala wa i Jordan.” En ogamo ni, “Macalo Rwot tye makwo-ni, dok macalo in bene kikomi it ye makwo-ni, pe abibwoti.” Kit meno gin aryo ducu gumedde ki wot kacel. 7Lwak lunebi pyerabic bene guwoto kacel kwedgi, ci gucuŋ ki cen ka mabor ki gin, ka pud gin aryo ducu gucuŋ i dog Jordan. 8Elia okwanyo boŋone kikome, odolo woko, ogoyo ki pii, ci pii iye opokke woko aryo tuŋŋi ki tuŋŋi nio ka gin aryo ducu gukato ki i nom mutwo.\n9-Ka gutyeko ŋolo loka tuŋcel, Elia owaco bot Elica ni, “Leg gin ma abitimo piri, ma peya gikwanya woko ki boti.” Elica owacci, “Alegi, imiya ale kit cwinyi-ni adod tyen aryo.” 10Elia ogamo ni, “Ilego gin matek; ento ka ce ibedo ka neno an i kare ma gitiŋa nia ki boti-ni, ci bibedo boti kit meno; ento ka ce pe inena, ci pe bibedo kit meno.” 11Ka onoŋo pud giwoto kun giloko, ci nen, gadigadi me mac ki aguragura opoko kingi gin aryo-ni woko, Elia ocako ci to woko malo i polo ki lapiru madit-ti. 12-Elica oneno ci okok ni, “Wora, wora do! gadigadi pa Icrael ki wegi aguragurane!” Pe dok omedo ki neno kome.\nEn omako boŋone kikome oyeco woko i dul aryo.\nElica oleyo ka tyen Elia\n13Ka okwanyo boŋo pa Elia ma opoto piny mua ki i kome-ni, odok kwede cen ci ocuŋ i dog Jordan. 14Okwanyo boŋo pa Elia ma opoto ki i kome-ni, ocako goyo ki pii, kun wacci, “Rwot Lubaŋa pa Elia tye kwene?”\nKa otyeko goyo pii, ci pii iye opokke yo tuŋŋi ki tuŋŋi; Elica owoto i dyere, oŋolo loka kulu.\n15Ka lwak lunebi ma onoŋo gitye i Jeriko guneno en okato loka tuŋ botgi, ci guwacci, “Cwiny ma yam tye i kom Elia otyeko gamo Elica.” Gubino ka romo kwede, ci guguŋo piny i nyime. 16Giwacce ni, “Nen, wan luticci watye ki jo matego pyerabic. Walego icwalgi gucit ka yenyo rwodi; gwok nyo Cwiny pa Rwot otiŋe ci obole woko wa i got nyo i nota-gu.” En ogamo ni, “Pe wubicwalogi.” 17Ento ka gubedo ka dido en nio ka lewic omake, owacci, “Wucwalgi.” Ci gucwalo jo pyerabic; gubedo ka yenyo Elia pi nino adek ci pe gunoŋo kome. 18Gudwogo bot Elica i kare ma en pud tye i Jeriko, ci owaco botgi ni, “An pe nene awacciwu ni, Pe wuciti?”\n19Jo ma i gaŋ meno guwaco bot Elica ni, “Nen ba, gaŋ man tye-i kabedo maber ma yomo cwiny, kit ma in laditwa ineno-ni, Ento piine aye rac, ki lobone bene mi yo i mon poto woko.” 20En owacci, “Wukella awal kwon manyen, ci wuony iye kado.” Ci gucako kelone bote. 21En ocito wa i wan pii ci oonyo iye kado-nu, kun wacci, “Rwot owaco kuman ni, An doŋ atyeko yubo wan pii man odoko maleŋ; pe doŋ bikelo to, pe miyo i mon poto.” 22Kit meno pii ocako doko maleŋ nio wa onyoo, kit macalo yam Elica olokoni.\n23En ocito wa i Betel; i kare ma en tye ka wot i waŋayo, litino awobe gua ki i gaŋ gubino gucako nyware, kun giwacci, “Cit malo, lawiye otal: Cit malo, lawiye otal.” 24Ka olokke onenogi, ocenogi i nyiŋ Rwot. Ci ŋuu ma mon aryo gukatti ki i buŋa ci gukilo kom awobe pyeraŋwen wiye aryo. 25Ka oa ki kunnu ci ocito wa i got Karmel, ka oa ki kunnu odok i Camaria.


Matayo 16 ACO85 - Luparicayo ki Lucadukayo gubino, - Bible Search\nMatayo 15 Matayo 17\nLuparicayo gulego lanyut\n(Marako 8.11-13; Luka 12.54-56)\n1-Luparicayo ki Lucadukayo gubino, gubito Yecu ni onyut botgi lanyut ma oa i polo. 2Yecu ogamo doggi ni, “Ka piny oyuto, wuwacci, ‘Piny bibedo maber; pien polo nen makwar.’ 3Dok i odiko wuwacci, ‘Tin kot bicwer madit, pien polo nen makwar, dok ocido woko licuc.’ Wuŋeyo poko kin gin ma nen i pol, ento pe wutwero poko lanyut me kare. 4-Yalwak pa jo maraco ki lutim abor yenyo lanyut, ento pe gibimiyo botgi lanyut mo kono lanyut pa Yona keken.” Ci oa woko ki botgi ocito ka mukene.\nTobi pa Luparicayo ki pa Lucadukayo\n5I kare ma lupwonnye guo loka tuŋcel, onoŋo wigi owil woko me tero mugati mo. 6-Ci Yecu owaco botgi ni, “Wugwokke i kom tobi pa Luparicayo ki pa Lucadukayo.” 7Gubedo ka laro lok i kingi kekengi kun giwaco ni, “Pe wakelo mugati.” 8Ka Yecu oŋeyo, ci openyogi ni, “Piŋo wupennye kekenwu ni mugati pe, wun jo ma niyewu nok? 9-Peya wuniaŋ ce, nyo pe wupo pi mugati abic pi jo alip abic-ci? Yam wucoko ŋide opoŋo aduku adi? 10-Nyo mugati abiro pi jo alip aŋwen, yam wucoko ŋide opoŋo adita adi? 11Piŋo pe wuniaŋ ni an pe aloko botwu lok i kom mugati kikome? Wugwokke i kom tobi pa Luparicayo ki pa Lucadukayo.” 12Lacen guniaŋ maber ni, Yecu onoŋo pe oloko botgi me gwokke i kom tobi me mugati, ento i kom pwony pa Luparicayo ki pa Lucadukayo\nPetero otuco lok i kom Yecu\n(Marako 8.27-30; Luka 9.18-21)\n13Ka Yecu doŋ oo i lobo ma cok ki Cecaria Pilipi, ci openyo lupwonnyene ni, “Dano mono giwacci Wod pa dano en aŋa?” 14-Guwacce ni, “Jo mogo giwacci Jon Labatija, jo mukene giwacci Elia, ki jo mogo giwacci Jeremia nyo ŋat mo acel i kin lunebi.” 15Ka dok openyogi ni, “Wun kono wuwacci an aŋa?” 16-Cimon Petero ogamo ni, “In i Kricito ma Lubaŋa oyero, Wod pa Lubaŋa makwo.” 17Ci Yecu odokke iye ni, “Itye ki gum, Cimon wod pa Yona! Pien gin mo ma tye i kom ki remo pe onyutti lok man, ento Wora ma tye i polo aye. 18Doŋ awacci ni in i Petero, ma te lokke Pata, ci abimiyo lwak jo muye an gicuŋ i kom pata man, teko me to pe bitwero loyone. 19-Abimii layab me ker me polo, doŋ gin ducu ma in itweyo i wi lobo man gibitweyo bene wa i polo, dok gin ducu ma igonyo i wi lobo man gibigonyo bene wa i polo.” 20Ci ocikogi matek twatwal ni pe gutit bot ŋat mo ni en e Kricito ma Lubaŋa oyero.\nYecu otito pi tone\n(Marako 8.31–9.1; Luka 9.22-27)\n21Cakke i kare meno Yecu ocako nyuto bot lupwonnyene ni myero ecit i Jerucalem, dok myero ecir can madwoŋ ki bot ludoŋo ki ajwagi madito pa Lubaŋa ki lupwony-cik; gibineke, ento i nino me adekke gibicere woko. 22Ci Petero otere cen, ocako juke, kun wacci, “Lubaŋa myero pe oye ni gitimi kit meno, Rwot! Gin macalo man pe bitimme i komi wacel.” 23Ento Yecu olokke owaco bot Petero ni, “Dok cen i ŋeya, in Catan! Idoko ariya woko bota, pien tammi pe lubo pa Lubaŋa, ento pa dano.”\n24-Yecu otito bot lupwonnyene ni, “Ka ce dano mo mito lubo kora, myero okwoŋ kwerre kekene, ka ocak tiŋo yatariyane, olub kwede kora. 25-Pien dano ma mito laro kwone birwenyone arwenya, ento dano mo ma rwenyo kwone pira aye binoŋone. 26Konyo dano ma olimo lobo ducu ki gin aŋo mono, ka ce kwone gikwanyo woko? Dano dok bimiyo kit gin aŋo ma ka kwone? 27-Pien Wod pa dano bidwogo ki deyo pa Wonne kacel ki lumalaikane, ci biculo dano acel acel kun lubo kit tic ma yam dano-ni otiyo. 28Adada, awacciwu ni, tye jo mogo ma gucuŋ kany ma pe gibibilo to wacel, ma peya guneno Wod pa dano ka bino i kerre.”


2 Jo Korint 13 ACO85 - Man doŋ tyen me adek ma abio - Bible Search\n2 Jo Korint 12 Jo Galatia 1\n2 Jo Korint 13\nPaulo ociko jo ma yam gubalo tyen me agikki\n1-Man doŋ tyen me adek ma abio kwede botwu. Caden ma romo aryo nyo adek aye myero gumok lok ducu ma gikelo me alara, macalo yam gicoyo. 2Lok man yam atito botwu con i kare ma atye i wotta me aryo, dok anwoyo wacone kombeddi ma doŋ atye cen, bot jo ma yam gubalo, ki bot jo mukene ducu, ni meno, ka dok adwogo botwu pe abitimo kica ki ŋat mo, 3pien wubimito neno gin ma moko ni Kricito aye ma tye ka lok i doga. En pe goro ki botwu, ento nyuto tekke i iwu. 4Yam gigure i kom yatariya pi gorone, ento kombeddi en kwo pi tek pa Lubaŋa. Kadi wan bene wagoro i en, ento i bedowa kwedwu wabibedo kacel kwede pi tek pa Lubaŋa.\n5Koŋ wuŋine kekenwu, wek wunen ka ce wucuŋ matek i niyewu. Wutemme kekenwu. Pe wuniaŋ ni Yecu Kricito tye i iwu, tekke ka wubedo dano ma Lubaŋa pwoyo? 6Ageno ni wubiniaŋ maber ni wan mere pe wabedo jo ma pe gipwoyogi. 7Walego Lubaŋa piwu ni pe wutim gin mo marac, pe me nyuto ni wan jo ma Lubaŋa pwoyo, ento wamito ni wun wutim gin maber, kadi bed wanen calo jo ma en pe opwoyo. 8Pien wan pe watwero tiyo gin mo ma pe rwatte ki lok ada, ento watwero tiyo gin ma rwatte ki gin ma tye ada keken. 9Cwinywa yom ka wagoro ma noŋo wun wutek, dok walego piwu ni wudok jo muteggi. 10Gin mumiyo acoyo lok ma pud atye ka mabor kwedwu, wek pe abed ger i komwu ka abino, kun atiyo ki twero ma yam Rwot omiya wek akonywu me doŋo, ento pe me dwokowu cen.\n11Me agikkine, utmegina, doŋ wubedi. Wuyub kitwu doŋ obed maber, dok bene myero wuwiny kokona pi gin ma alegowu pire. Wubed ki cwiny acel, wubed bene ki kuc, ci Lubaŋa ma won mar ki kuc bibedo kwedwu. 12Wumotte kekenwu ki mot me mar. 13Lwak pa Lubaŋa ducu gumotowu.\n14Kica pa Rwotwa Yecu Kricito, ki mar pa Lubaŋa, ki ribbe ma Cwiny Maleŋ kelo obed kwedwu ducu.


2 Luker 6 ACO85 - I kare-nu lwak pa lunebi gukok bot - Bible Search\n2 Luker 5 2 Luker 7\n2 Luker 6\nLatoŋ okwaŋ i pii\n1I kare-nu lwak pa lunebi gukok bot Elica ni, “Nen, kabedo ma wabedo iye i te locci-ni tidi mo, pe romowa. 2Wek waciti wa i Jordan wek dano acel acel onoŋ yat ki kunnu, wek wayub kabedowa kunnu.” Elica ogamo ni. “Citu.” 3Dano mo acel ma kingi owacci, “Kono obedo ber ka in icito kwedwa wan luticci.” Ogamo ni, “Abicito.” 4En ocako cito kwedgi. Ka guo I Jordan, gutoŋo lwak yadi woko. 5Ento ka dano mo acel tye ka togo yat, latoŋŋe oput woko opoto i pii, ci odaŋŋe matek ni, “Maa do, rwoda! Pien alego bot dano mo.” 6Dano pa Lubaŋa owacci, “Opoto ki kakwene?” Ka onyutte kakare, ci otoŋo yat mo, obolo i pii kunnu, omiyo latoŋ ocako kwan wi pii. 7Owacce ni, “Kwany woko.” Ocwalo bade okwanyo woko.\nElica ki jo Ciria\n8I kare mo ka kabaka me Ciria tye ka lweny i kom Icrael, Obedo ka yubo lok ki luticce kun wacci, “Ka gonnya bibedo ka munyo.” 9Ento dano pa Lubaŋa ocwalo lok bot kabaka me Icrael ni, “Ber igwokke pe iwok ki ka munyo, pien jo Ciria gubecito wa kunnu.” 10Kabaka me Icrael ocako cwalo dano i kabedo ma dano pa Lubaŋa otitte-ni. En obedo ka konye kit meno, omiyo olaro kome tyen mapolpol.\n11Cwiny kabaka me Ciria obedo ka cwer mada pi lok meno; omiyo olwoŋo luticce openyogi ni, “Wunyutta dano ma tye i kinwa ma dotowa bot kabaka me Icrael.” 12Laticce mo acel owacce ni. “Dano mo pe, rwoda kabaka; ento Elica ma lanebi ma tye i Icrael-li, en aye tito lok ma iloko wa i kicika butoni bot kabaka me Icrael.” 13En ogamo ni, “Cit iciyeny ka ma en tye iye, wek acwal dano ka make.” Gititte ni, “Nen, en tye wa i Dotan.” 14Kabaka ocako cwalo lwak aguragura ki gadigadi lweny ki mony madit; ci gucito wa kunnu i dyewor, gurumo gaŋ woko.\n15Ka latic pa dano pa Lubaŋa oa malo odiko con ci okato woko nen, mony ki aguragura ki gadigadi lweny orumo gaŋ woko ducu. Laticce owacci, “Maa do, rwoda! Man watimo aŋo?” 16En ogamo ni, “Pe ilwor, pien jo ma tye tuŋ botwa dwoŋ, makato jo ma tye tuŋ botgi.” 17Elica ocako lega, kun lego ni, “Ai Rwot, alegi, yab waŋe wek onen.” Rwot ocako yabo waŋ latin awobi meno, ci oneno; nen aguragura opoŋo wi got woko ki gadigadi lweny me mac ma orumo Elica woko dyere. 18Ka Luciria gucito ka lweny i kome, Elica olego Rwot, kun wacci, “Alegi ni doŋ imi wan jo magi ocor woko.” Rwot ocako miyo wangi ocor woko kit macalo Elica olego-ni. 19Elica owaco botgi ni, “Man pe yo, man bene pe gaŋ; wulub kora, abiterowu bot dano ma wuyenyo-ni.” Ci oterogi wa i Camaria.\n20Ka gudonyo i Camaria, Elica olego Rwot ni, “Ai Rwot, doŋ iyab wan jo magi, wek gunen piny.” Rwot ocako yabo wangi, ci guneno piny; ci nen, onoŋo gitye wa i dye Camaria. 21Ka kabaka me Icrael onenogi ci openyo Elica ni, “Wora, abinekogi woko? Abinekogi woko?” 22En ogamo ni, “In pe ibinekogi. In itwero neko jo ma doŋ iyakogi ki pala lucwanni ki atummi? Ket cam ki pii i nyimgi, wek gucam, gumat, ka gucak cito wa bot rwotgi.” 23En oyubogi cam madwoŋ; ka doŋ gucamo, gumatol ci ocwaloai gudok bot rwotgi. Jo Ciria pe dok gudwogo ka monyo lobo Icrael matwal.\nElica ki mony murumo Camaria\n24Lacen Ben-adad kabaka me Ciria ocoko monnye ducu, ocito, orumo Camaria. 25Onoŋo kec bene dwoŋ i Camaria ci gurumo woko likiŋ, nio ka wi kana gicato giwilo ki cekel me ryal pyeraboro, ki kello bakuli acel giwilo ki cekel me ryal abic. 26I kare ma kabaka me Icrael woto kato ki i wi cel, dako mo odaŋŋe ki lok bote, kun wacci, “Konya, rwoda, kabaka!” 27En ogamo ni, “Ka Rwot pe okonyi, ci an abinoŋo gin ma akonyi kwede kwene? Binoŋŋe ki i laro moyo nyo ka ma gidiŋo iye koŋo vino bo?”\n28Kabaka ocako penyo en ni, “Gin aŋo ma yeli?” Dako-nu ogamo ni. “Dako man owacca ni, ‘Miwa wodi wek tin wacam, ka diki doŋ wacam woda.’ 29-Pienno omiyo watedo woda, wacamo, ci orwone awaco ki dako-nu, ‘Miwa wodi, wek wacam’; ento en okano wode woko.” 30Ka kabaka owinyo lok pa dako-nu, ci oyeco boŋŋine woko ducu, ki i kare ma en kato ki i wi cel-li, kun dano gineno, ci nen, en oruko boŋo cola ki i te boŋone ma i kome-ni. 31En owacci, “Myero Lubaŋa oket can i koma kumeno, ki makato bene, ka ce wi Elica tin pe gitoŋo woko.”\n32Onoŋo Elica tye obedo i ode, ki ludoŋo bene onoŋo gubedo kwede. I kare meno onoŋo kabaka oa ocwalo lakwena mua ki i nyime; ento ma pud peya lakwena oo bot Elica, en otugi waco bot ludoŋo ni, “Wun wuneno kit ma lanek man ocwalo kwede dano me toŋo wiya woko? Wunen ka lakwe-na-nu obino, ci wulor doggola woko, wumak doggola matek. Meno pe obot tyen rwode ma winnye bino ki i ŋeyeni?” 33I kare ma en pud loko kwedgi, kabaka obino bote owacce ni, “Ayela man oa ki bot Rwot! Piŋo amedde ka kuro Rwot kuman?”


Jo Roma 14 ACO85 - Wujol dano ma niyene goro, ento pe - Bible Search\nJo Roma 13 Jo Roma 15\nJo Roma 14\nPe iŋol kop i kom omeru\n1-Wujol dano ma niyene goro, ento pe wupyem kwede i kom tam mogo ma en tamo. 2Dano mo twero bedo ki niye me camo gin mo keken, ento ŋat ma niyene goro camo pot dek keken. 3Dano ma camo gin ducu myero pe oca ŋat ma pe camo, ki dano ma pe camo gin ducu pe myero oŋol kop i kom ŋat ma camo gin ducu; pien Lubaŋa doŋ otyeko jole. 4In aŋa mono ma iŋolo kop i kom latic pa ŋat mukene-ni? Meno lok pa ŋat ma loye me ŋolo kop i kome, ka cuŋo nyo ka poto. Ento en bicuŋ gire, pien Rwot tye ki twero ma miyo en cuŋ.\n5Dano acel paro ni nino acel dit kato nino mukene, kun noŋo dano mukene paro ni nino ducu rom. Dano acel acel myero omok tamme pire kene. 6Dano ma paro pi nino mo, paro pi Rwot, ki ŋat ma camo bene camo pi Rwot, pien pwoyo Lubaŋa; dano ma kwero cam bene kwero pi Rwot, pwoyo Lubaŋa bene. 7Pien dano mo pe ki i kinwa ma kwo pire kene, dok bene dano mo pe ma to pire kene. 8Ka wakwo, wakwo pi Rwot; ka wato bene, wato pi Rwot. Mumiyo kadi wakwo, nyo wato, wan jo pa Rwot. 9Pien Kricito yam oto ka doki obedo kwo wek ebed Rwot pa jo muto ki jo makwo.\n10-Piŋo iŋolo kop i kom omeru? Nyo in, piŋo icayo omeru? Wan ducu wabicuŋ i nyim komker me ŋolo kop pa Lubaŋa. 11-Pien yam gicoyo ni,\n“Macalo atye kwo-ni man Rwot ma owaco,\njo ducu gibirumo coŋgi i nyima,\nki dano ducu gibipako Lubaŋa.”\n12Kit meno, ŋat acel acel i kinwa bidok i lok ma i kome pire kene bot Lubaŋa.\nPe iwek omeru opot i bal\n13Myero doŋ wagiku ŋolo kop woko i kom luwotwa; ento gin ma myero wamoki en aye pe me tiyo gin mo ma bimiyo ominwa yokke nyo poto i bal. 14Aŋeyo dok aniaŋ maber i Rwot Yecu ni, pe tye gin mo ma obedo me kwer pire kene; ento bedo me kwer bot ŋat ma tamo ni obedo me kwer. 15Ka ce imiyo omeru bedo ki cwercwiny pi gin ma in icamo, noŋo doŋ pe itye ka lubo yo me mar. Pe iwek gin ma in icamo obal kwo pa dano ma Kricito oto pire. 16Pe wuwek dano gulok i kom gin maber ki tuŋ botwu ni obedo gin marac. 17Pien ker pa Lubaŋa pe te lokke cam ki mat, ento kit ma atir, kuc, ki yomcwiny ma Cwiny Maleŋ miyo. 18Dano ma tiyo tic pa Kricito kit meno aye yomo cwiny Lubaŋa, dok bene dano gipwoye.\n19Myero doŋ watamu pi gin ma kelo kuc ki gin ma doŋo niyewa i kinwa kekenwa. 20Pe wubal tic pa Lubaŋa pi lok me cam mamwa-ni. Jami ducu leŋ, ento bedo rac ka dano mo camo gin ma miyo lawote poto i bal. 21Bedo ber mada ka pe icamo riŋo, nyo kadi ki mato koŋo, nyo tiyo gin mo ma bimiyo omeru poto. 22Doŋ niye ma itye kwede myero ibed kwede i kin in ki Lubaŋa keken. Tye ki gum dano ma pe ki tyen lok ma ŋolo kop loye kekene i gin ma en pwoyo. 23Ento dano ma kalo akala i cwinye kop loye ka ce ocamo, pien gin ma en timo-ni noŋo pe oa i niye, pien gin ducu ma pe oa i niye meno bal.


Jeremia 25 ACO85 - I mwaka me aŋwen me loc pa Yekoyakim - Bible Search\nLukwor ma gibia ki i lobo ma tye yotuŋ acam\n1-I mwaka me aŋwen me loc pa Yekoyakim wod pa Yocia kabaka me Juda, lok pa Rwot obino bot Jeremia ma okemo jo Juda ducu. (Man aye obedo mwaka mukwoŋo me loc pa Nebukadnejar kabaka me Babilon.) 2Lanebi Jeremia owaco bot jo Juda ducu ki bot jo ducu ma bedo i Jerucalem ni, 3“Kombeddi doŋ odoko mwaka pyeraryo wiye adek kulu, cakke i mwaka me apar wiye adek me loc pa Yocia wod pa Amon kabaka me Juda nio kwede wa onyoo, Rwot oloko kweda dok an bene abedo ka tittiwu lokke teretere ma pe aliŋ; ento wun pe wuketo cwinywu ka winyo lokke. 4Wun pe wuwinyo dok pe wuciko itwu ka winyo lokke, kadi bed Rwot obedo ka cwalo luticce lunebi teretere botwu. 5Gin gutito botwu ni myero wulokke wuwek kitwu me timo gin marac, man bimiyo wubedo i lobo ma yam Rwot omiyo Wa con botwu ki bot kwarowu me bedo mewu matwal. 6Gin bene gutito botwu ni pe wuwor lubaŋa mukene dok pe wuti botgi bene, dok bene pe myero wuŋet cwiny Rwot wek kiniga omake ki cal lubaŋa ma wutiyo ki ciŋwu. Ka onoŋo nene wulubo gin ma Rwot oloko, kono nene en pe oketo can i komwu. 7Ento Rwot kikome owacci wun wukwero winyo lokke, Ma ka meno, wuŋeto cwinye wumiyo kiniga omake ki cal lubaŋa ma wutiyo atiya ki ciŋwu-ni, mumiyo wun aye ma wukelo can ma onoŋo en mito ketone i komwu, wukelo giwu i komwu kenwu.\n8“Pi meno, kit macalo wukwero winyo lokke-ni, omiyo Rwot me mony owaco kuman ni, 9‘Abecwalo rok ducu ma gibedo i lobo ma tye yo tuŋ acam ki laticca Nebukadnejar kabaka me Babilon i komwu. Abekelo lwak me rok ducu me lweny i kom rok man ki jone ducu, ki i kom rok ducu murumogi dyere. Abinekogi atyekogi woko liweŋ; abimiyo lworo mako dano kun gijwat pi gaŋi ma odoŋ obur, man bibedo macalo cac matwal. 10-Dok bene abijuko dwan me woo me yomcwiny madwoŋ woko ki botgi, dwan nyako ger ki dwan lanyom, ki mor pa kidi rego, kun aneko mac taragi woko bene. 11-Lobo man ducu bidoko obur ma iye odon noŋo, doŋ rok magi gibibedo i te loc pa Nebukadnejar kabaka me Babilon pi mwaka pyerabiro kulu. 12Lacen ka mwaka pyerabiro doŋ otum, abiketo can i kom kabaka me Babilon, ki i kom lobone lobo pa jo Kaldaya, pi balgi. Abibalo lobogi woko abiweko doŋ obur mwatwal. Man Rwot ma owaco. 13Abiketo can i kom rok meno ki gin ducu ma doŋ atyeko wacone, ki gin ducu ma gicoyo i buk man, ki gin ducu ma Jeremia oloko mukemo rok magi ducu. 14Rok mapol ki luker mapol gibiloko wa jo Kaldaya gidoko opii, ci abiculogi kun lubo gin ma gutimo.’ ”\nŊolo kop pa Lubaŋa i kom rok ducu\n15Rwot Lubaŋa pa Icrael owacca ni, “Ene, gam kikopo kono yino ma opoŋ ki akemona. Gam ci imi jo me rok ducu ka ma abicwali iye gumati. 16Ka doŋ gumato, ci gibicato ki wot dok bene gibibedo mamiŋ i tamgi pi lweny ma abicwalo i komgi-ni.”\n17Kit meno agamo kikopo ki i ciŋ Rwot, ci amiyo jo me rok ducu ka ma Rwot ocwala iye gumato. 18Jerucalem ki gaŋi ducu me Juda, kacel ki lukergi ki rwodigi ducu gumato; pi meno lobogi doŋ bidoko tim aroo ma iye odoŋ noŋo, bimiyo dano gijwat kun giuru, miyo dano gibitic ki nyiŋgi macalo lok lacen dano kit macalo tye kwede wa onyoo-ni. 19Jo mukene bene ma gibimato akemo pa Rwot gin ene: Parao kabaka me Ejipt, luticce, rwodine, lwakke ducu; 20ki jo me rok mukene ducu ma gibibedo i kingi; luker ducu me lobo Uj ki luker ducu me lobo Piliciti (Acikelon ki Gaja, Ekron, ki jo Acidod ducu ma gudoŋŋe); 21ki jo ducu me Edom, Moab, ki jo Ammon; 22luker ducu me Turo, luker ducu me Cidon, ki luker me lobo ma tye i dog nam; 23jo ducu me gaŋi me Dedan, Tema, ki Buj; jo ducu ma ginyaro yer wigi doŋ macego; 24luker me Arabia ducu ki luker me kaka mapatpat ma gurubbe aruba ma gibedo i tim aroo; 25luker ducu me Jimri, Elam, ki Media; 26luker ducu me lobo ma tye yo tuŋ acam, jo ma bedo ka mabor ki jo ma bedo ka macok, kun gin ducu gilubbe aluba kikore. Rok ducu ma tye i wi lobo bene myero gumati. Ka me agikkine doŋ kabaka me Babilon bimato.\n27Lacen Rwot owaco bota ni, “Tit bot lwak ni an Rwot me mony, Lubaŋa pa Icrael, acikogi me mato akemona nio waŋ ma gumer dok gunok, nio ka gupoto piny ma pe doŋ gitwero a malo pi lweny ma abecwalo i komgi-ni.\n28“Ka ce gukwero gamo kikopo ki i ciŋi wek pe gimat akemona, tit botgi ni Rwot me mony owacci, Myero wumati. 29Pien nen, doŋ abecako timo gin marac i kom gaŋ ma gilwoŋo ki nyiŋa-ni. Wun wutamo wubibwot ma pe aketo can i komwu? Pe kumeno, ento abiketo can i komgi, pien abecwalo lweny i kom jo ducu ma gibedo i wi lobo. Man an Rwot me mony kikoma aye ma awaco.\n30“In Jeremia, myero itit lok magi ducu ma an awacci-ni, Myero itit bot jo magi ni,\n‘Rwot bimoro dwane ki i polo,\nen bilok bene ki i kabedone maleŋ.\nEn bimoro dwane matek adada i kom jone;\nbidaŋŋe calo dano ma tye ka nyono olok,\npi meno jo ducu ma gibedo i wi lobo gibiwinyo lokke.\n31Mor dwane biwinnye wa i agikki piny,\npien Rwot tye ki pido i kom rok ducu.\nEn biŋolo kop i kom jo ducu,\nci bimiyo gineko jo maraco woko ki pala lucwan.\nMan Rwot ma owaco.’ ”\n32Rwot me mony owaco ni can tye ka bino i kom rok ducu ki acel acel kun lubogi kikore kikore, ki yamo lapiru mager tye ka kodo kun a ki i agikki piny. 33I nino meno kom jo ma ginekogi gibikeyo woko ata i but lobo ducu. Pe gibikumo pigi, pe gibicokogi, pe bene gibiyikogi. Komgi biradde i ŋom lirwat macalo cet dyaŋ muket ata.\n34“Wukoki, kun wudaŋŋe, wun lukwat,\nwuŋenne i buru wun lukwat romi,\npien kare doŋ oromo me nekowu en, kare me ketowu ata,\ngibiŋolo ŋutwu calo giŋolo ŋut nyogi romi mucwe.\n35Kabedo mo ma lukwat giriŋo gilaro iye pe bidoŋ,\nkadi ki kabwot mo ma lutel pa romi gibibwot kwede pe bidoŋ.\n36Winy koko pa lukwat,\nwiny bene ka lutel pa romi gikok!\nPien Rwot tye ka balo kakwat woko ki kiniga,\n37oweko dwol romine ma onoŋo tye ki kuc-ci odon obur.\n38Rwot doŋ otenyo jone woko calo\nlabwor ma oweko borone,\npien lobogi doŋ iye odoŋ nono\npi pala lucwan pa joma giuno dano,\nki pi kiniga mager pa Rwot.”


Icaya 36 ACO85 - I mwaka me apar wiye aŋwen me loc pa - Bible Search\nIcaya 35 Icaya 37\nJo Aciria guoto mony i kom Jerucalem\n(2 Luker 18.13-37; 2 Tek 32.1-19)\n1I mwaka me apar wiye aŋwen me loc pa kabaka Kejekia, en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 2Kabaka me Aciria ocwalo Larabcake bot kabaka Kejekia i Jerucalem, kun Larabcake a ki i Lakic ki dul mony madit twatwal. Ci ocito ocuŋ i ŋet yo pii ma mol ki i joro ma malo, i yo gudo ma cito i poto pa Lalwok-boŋo.\n3Jo adek me Juda cutcut gubino me rwatte kwede: Eliakim wod pa Ilkia, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.\n4Larabcake owaco botgi ni, “Wuwac bot Kejekia ni, ‘Kabaka madit, kabaka me Aciria, owaco kuman ni, In igeno gin aŋo? 5In itamo ni lok me dog noŋo bedo rom ki ryeko me lweny ki mony madit me loyo lwennye. In kombeddi ijeŋŋe i kom aŋa, mumiyo ijemo woko i koma-ni? 6-Nen, kombeddi iloko Ejipt odoko odoo ma’ ijeŋŋe i kome, kun en lagada ma otur otyer woko, ma bituco ciŋ dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome.” 7Ento ka wuwacca ni, “Wan wajeŋŋe giwa i kom Rwot ma Lubaŋawa,” pe en aye wan jogine ma i wi godi, ki keno tyerre, ma Kejekia doŋ omukogi woko, kun waco bot jo Jerucalem ki Juda ni, “Wubiworo Lubaŋa i nyim keno tyer man ma i Jerucalem?” 8Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 9In itwero dwoko ladit lweny acel mo cen ki i kin lutic pa laditta matinone, ka ce ijeŋŋe i kom Ejipt pi gadigadi lweny ki wegi aguragura? 10Dok bene in itamo ni abino ka lweny i kom kabedo man wek atyek woko laboŋo twero pa Rwot? Wai Rwot aye ma owacca ni, “Cit icilweny i kom lobo man ityek woko yo!”\n11Cutcut Eliakim ki Cebna, ka Joa guwaco bot Larabcake ni, “Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo.” 12Ento Larabcake ogamo doggi ni, “Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel bene, ma gin kacel ki wun gukemo can me camo cetgi kengi ki mato lacgi?”\n13Larabcake ocuŋ ocako daŋŋe ki dwan maloŋo i leb Juda ni, “Wuwiny lok pa kabaka madit, kabaka me Aciria! 14Kabaka owaco ku man ni, ‘Pe wuwek Kejekia obed ka bwolowu, pien en pe bitwero larowu. 15Pe wuwek Kejekia omiwu wujeŋŋe i kom Rwot kun wuwacci, “Rwot aye bilarowa, gaŋ man pe gibimiyo i ciŋ kabaka me Aciria.” 16Pe wubed ka winyo lok pa Kejekia; pien man aye lok ma kabaka me Aciria owaco, ni meno wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 17nio ka abiterowu wa i lobo ma rom ki mewu-ni, lobo ma ceko kal ki koŋo vino, lobo ma miyowu kwon, ma tye iye poto olok-gu. 18Wugwokke, pe wubed ka winyo lok pa Kejekia ma tye ka bwolowu marac kun wacci, “Rwot bilarowa.” Tye Lubaŋa pa lurok mo ma yam olaro lobone ki i cin kabaka me Aciria? 19Lubaŋa pa jo Kamat ki Arpad gitye kwene kaa? Lubaŋa pa jo Ceparvaim gitye kwene? Gin yam gularo Camaria ki i ciŋa bo? 20Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?’ ”\n21Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, “Pe wubigamo doge.” 22Lacen Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok ma timme guyeco boŋŋigi gucito kwede wa bot Kejekia, gutitte lok ducu ma Larabcake owaco.


KIT MA LUBANGA OCWEYO KWEDE KI DANO\nDano ma winyo arem pa ngat mukene “tamo kit ma onongo etwero winyo kwede ka ebedo ngat ma tye ki arem meno.” Daktar ma nyinge Rick Hanson ma okwano two wic, otito ni “winyo arem pa ngat mukene obedo gin ma tye i remowa.”\nTAM KONG: Pingo watye ki kero me winyo arem pa jo mukene, kun man obedo kit ma pe nonge i cwec mukene? Baibul tito ni Lubanga ocweyo dano i calle. (Acakki 1:26) Man te lokke ni watwero poro ki dok nyuto kit pa Lubanga. Pi meno, ka wawinyo arem pa jo mukene dok man tugo cwinywa me konyogi, nongo watye ka nyuto kit pa Lacwecwa Jehovah, ma en lakica tutwal-li.—Carolok 14:31.\nGIN MA BAIBUL PWONYOWA I KOM KICA PA LUBANGA\nLubanga winyo aremwa dok cwinye cwer ka neno watye ka deno can. Baibul oloko kit man i kom jo Icrael, ma guciro can macalo opii i Ejipt, dok lacen gubedo ka wot i aroo pi mwaki 40 ni: “I cangi ducu en bene oneno iye can.” (Icaya 63:9) Lubanga pe ongeyo pi pekogi angeya keken. En owinyo aremgi. Owaco ni, “Dong atyeko neno atwom pa jona.” (Nia 3:7) Lubanga owaco ni, “Ngat ame ogudo komwu ogudo tong wang Rwot [Jehovah].” (Jekaria 2:8, Lango Baibul) Ka jo mukene gucwero cwinywa, en bene cwinye cwer.\nBaibul cuko cwinywa ni kadi bed wawinyo ni konywa pe dok pe wapore pi kica pa Lubanga, ento “Lubanga dit kato cwinywa woko, dok ngeyo lok ducu.” (1 Jon 3:19, 20) Lubanga ngeyowa maber kato kit ma wan wangene kwede kekenwa. En ngeyo maber adada kwo ma watye ka kato ki iye, tamwa, kacel ki kit ma wawinyo kwede. En bene paro piwa.\nWatwero nongo kwe cwiny, ryeko, ki kony ki bot Lubanga, kun wangeyo ni en konyo jo ma piny oloyogi\nGinacoya cuko cwinywa ni\n“Ibilwongo, ci Rwot [Jehovah] gamo dogi, ibikok bote, en bigamo ni; ‘An ene.’”—ICAYA 58:9.\n“An keken aye angeyo yub ma atye kwede piwu, man Rwot ma owaco, yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni. Ci wubibino bota wulega, an abiwinyo legawu.”—JEREMIA 29:11, 12.\n“Ityeko piko pig wanga i opokoni! Meno ducu pe kicoyo i bukki?”—JABULI 56:8, Baibol.\nLUBANGA NENO, NIANG DOK WINYO AREMWA\nTika bedo ki ngec ni Lubanga winyo aremwa twero konyowa me kanyo peko ma watye ka kato ki iye? Nen kong peko ma Maria okato ki iye:\n“I nge to pa awobina ma onongo tye ki mwaka 18 keken, kwo obedo tek adada dok awinyo calo ngat mo onongo pe winyo aremma. En onongo otwoyo two kanca pi mwaki aryo. Abedo ki akemo i kom Jehovah ni pingo pe ocange!”\n“I nge mwaki abicel, larema mo me kacokkewa ma lamar dok lakica ociko ite i kare ma awacce ni awinyo ni Jehovah pe mara. I nge winyo lokka pi cawa malac labongo ngolo doga, en otitta wang ginacoya ma ogudo cwinya adada. Otitta 1 Jon 3:19, 20, ma wacci: ‘Lubanga dit kato cwinywa woko, dok ngeyo lok ducu.’ En otito ni Jehovah niang pekowa ducu.\n“Kadi bed kit meno, onongo pud atye ki akemo madwong! Ci lacen akwano Jabuli 94:19, ma waco ni: ‘Ka atamo pi jami mapol, in ikweyo cwinya ki kicani.’ Awinyo calo kicoyo tyeng meno pira! I agikkine, anongo kwe cwiny ki lok bot Jehovah i kom pekona, kun angeyo ni en tero ite, winyo dok niang pekona.”\nPud dong kweyo cwinywa ya me ngeyo ni Lubanga niang dok winyo aremwa! Ka tye kit meno, ci pingo pekki ki deno can tye ka medde ameda? Tika tye kit meno pien Lubanga tye ka miniwa pwod pi balwa? Lubanga tika bitimo gin mo me giko pekki ducu? Lapeny magi kibigamogi i pwony ma gilubo man.\nTika Lubanga tiyo ki two nyo peko me pwodo dano pi balgi?


Yubbe Kombeddi pi Kwo i Paradic i Lobo Kany | Pwony me Anyama\nKWAN I LEB Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kisi Korean Krio Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n“[Wac botgi ni] myero guti tic mabeco, . . . wek gumak kwo ma en aye kwo kikome.”—1 TEM. 6:18, 19.\nWER: 125, 40\nGin ango ma bikeliwa yomcwiny madit loyo i lobo manyen?\nI yo macalo mene ma waromo yubbe kwede me kwo i lobo manyen?\nKeto yub me cwiny romo konyowa nining me yubbe pi kwo i lobo manyen ma Lubanga ociko pire?\n1, 2. (a) Mot macalo mene ma itye ka kurone i Paradic i lobo kany? (Nen cal ma tye i pot karatac man.) (b) Gin ango ma bikeliwa yomcwiny madit loyo i lobo manyen-ni?\n“KWO MA EN AYE KWO KIKOME.” Lok meno poyo wiwa i kom gen me kwo ma pe tum i paradic i lobo kany. Ki lok ada, lakwena Paulo oporo “kwo ma pe tum” ki “kwo ma en aye kwo kikome.” (Kwan 1 Temceo 6:12, 19.) Watye ka kuro kwo i paradic pi naka pien bikeliwa yengo kacel ki yomcwiny. Tek tutwal me yeni odiko ducu wabicoo ma nongo komwa yot dok cwinywa yom. (Ic. 35:5, 6) Tam kong kit ma bibedo ber kwede me ribbe ki jowa me amara kacel ki luremwa, ma bene i kingi tye jo ma kicerogi! (Jon 5:28, 29; Tic 24:15) Medo i kom meno, wabidongo ngecwa i kom cayan, wer, goyo pulan me ot, nyo jami mukene.\n2 Kadi bed ni watye ka kuro jami magi mabeco-ni i lobo manyen, ento woro Jehovah aye bibedo mot ma pire tek adada. Pud dong bikeliwa yomcwiny madit ya pien dano gibiworo nying Jehovah dok gibijolo twero me locce! (Mat. 6:9, 10) Wabibedo ki yomcwiny me neno kit ma lobo bipong ki dano ma gipe ki roc kit ma Jehovah oyubo kwede con. Dok bene tam kong kit ma bibedo yot kwede me nyikke cok bot Jehovah ka nongo kiwoto ki kwanyo roc ki i komwa motmot!—Jab. 73:28; Yak. 4:8.\n3. Gin ango ma myero wayubbe pire kombeddi-ni?\n3 Mot magi ducu gitwero bedo mewa pien Yecu owaco ni “ki bot Lubanga jami ducu twerre.” (Mat. 19:25, 26) Ento ka wamito ni wabed i lobo meno manyen-ni kun wakwo bene wa i nge Loc me Mwaka Alip Acel pa Kricito, ci myero watute i kareni me ‘mako’ kwo ma pe tum. Omyero wakur agikki me lobo man dok bene watim jami ma mitte kombeddi-ni wek oyubwa me kwo i lobo manyen. Wan watwero timo man nining kit macalo pud wakwo i lobo man marac-ci?\nKIT MA MYERO WAYUBBE ME KWO I LOBO MANYEN\n4. Mi labol ma nyuto kit ma waromo yubbe kwede kombeddi me kwo i lobo manyen?\n4 Wan watwero yubbe nining kombeddi me kwo i lobo manyen ma Lubanga bikelone-ni? Ket kong ni watye ka yubbe me dak i lobo mukene. Watwero yubbe pi kwo i lobo meno nining? Waromo cako pwony leb ma dano giloko i lobo meno. Pwonyo tekwaro pa jo ma gikwo kunnu twero konyowa. Watwero cako temo camo jami ma gicamo. Makato meno bene, waromo cako kwo calo dong watye i lobo meno. Meno aye kit ma wabikwo kwede ka ce wadak kunnu. I yo acel-li, watwero yubbe me kwo i lobo manyen kombeddi-ni ka nongo watute me kwo calo iwacci dong watye kunnu. Kong dong wanenu yo mogo ma waromo yubbe kwede.\n5, 6. Keto i tic tira ma dul pa Jehovah miniwa bikonyowa nining me kwo i lobo manyen?\n5 I lobo manyen-ni, dano gibicwako loc pa Lubanga i twok lobo ducu. Man pud dong pat adada ki loc me lobo man ma tye i te loc Catan-ni, ka ma dano gimito ni gilone kengi! Adwogi marac ango ma obino pien jo mogo gimito ni gilone kengi dok gitim jami ma igi mito? Kwero winyo tira ma Lubanga miyo okelo deno can kacel ki cwercwiny. (Jer. 10:23) Kwo pud dong bibedo yot ya i lobo manyen pien dano weng gibijolo loc pa Jehovah!\n6 I lobo manyen ma tye ka bino-ni, cwinywa bibedo yom adada me lubo tira pa Jehovah ka nongo watiyo matek me yubo lobo wek obed mamwonya ki dong pwonyo jo ma kicerogi. Ento ket kong ni meno onongo kiminiwa tic mo ma timone pe yomo cwinywa kono? Tika wabitute ki kerowa ducu me timo tic meno kun wabedo ki yomcwiny? Pol pa wan wabiwacci watimo! Mitte ni omyero walub tira ma dul pa Jehovah miniwa i kareni. Ka watye ka timo meno, ci nongo watye ka yubbe pi kwo ma pe tum i te loc pa Jehovah.\n7, 8. (a) Pingo omyero wadong cwiny me note? (b) Alokaloka ango mutimme i kom Lukricitayo mogo? (c) Gin ango ma bitimme i lobo manyen?\n7 Wek wayubbe me kwo i lobo manyen-ni, omyero wapwony kit me bedo ki yomcwiny ki dok note ki luwotwa kadi bed ni walubo tira ma dul pa Jehovah miniwa i kareni. Ka wanote ki jo ma gitelowa i kareni, ci wabinongo yengo ki yomcwiny i tic manyen ma ki miniwa, ma man bikonyowa me nyuto cwiny acel-li i lobo manyen. (Kwan 1 Jo Tecalonika 5:12.) I Lobo ma Kiciko Pire-ni, kipoko lobo me bedo ginaleya bot Luicrael kun kibolo kwir. (Wel 26:52-56; Yoc. 14:1, 2) Tye kono ni, i kareni, pe wangeyo lobo ma kibipokone bot ngat acel acel i paradic. Ento, note bikeliwa yengo kacel ki yomcwiny madit ka nongo watimo miti pa Jehovah ka mo keken ma wabikwo iye i kare meno.\n8 Pud dong tye twon mot madit ya me kwo i lobo manyen i te loc me Ker-ri. Pi tyen lok man, cwinywa yom me note kacel ki dul pa Jehovah i kareni ki dok me timo tic mo keken ma ki miniwa. Tye kono ni, ka kare woto ki kato, kit me kwowa bene lokke. Me labolle, lubetel mogo ma gitye i lobo Amerika kicwalogi i tic me tito kwena dok bene kombeddi-ni gitye ka nongo mot kacel ki yomcwiny madit. Jo mukene ma onongo gitiyo macalo luneno me adwol gicwalogi me tic macalo painia keken pienni gutii woko nyo pi peko mogo. Ka waye tic ma ki miniwa, walega Lubanga ni okonywa ki dok watute me tiyo ticce, ci wabibedo ki yomcwiny kacel ki mot mapol i kare man me agikki-ni. (Kwan Carolok 10:22.) Ento genwa me kwo i anyim kono? Watwero yero me kwo i kabedo ma wamaro i lobo manyen ento kiromo wacci myero wacit i kabedo mukene. Ka mo keken ma wabitic iye ki dong tic ma wabitimo, waromo bedo ki pwoc madit kacel ki yomcwiny.—Nek. 8:10.\n9, 10. (a) I kabedo macalo mene ma myero wadi iye cwinywa ka watye i lobo manyen? (b) Watwero nyutone nining ni wadiyo cwinywa?\n9 I lobo manyen, bimitte ni i kine mukene myero wadi cwinywa. Me labolle, waromo winyone ni jo mogo cwinygi yom pienni kicero wadigi kacel ki luremgi. Ento, wan nongo myero kong wakur wang ma kicero jowa me amara. Ka meno otimme, tika wabidiyo cwinywa kun wabedo ki yomcwiny pien jo mukene kicerogi wadigi ki luremgi? (Rom. 12:15) Ka wapwonye me diyo cwinywa wek cikke pa Jehovah ocobbe i kareni, man bikonyowa me diyo cwinywa i kare meno.—Latit. 7:8.\n10 Watwero bene yubbe me kwo i lobo manyen-ni ka wadiyo cwinywa ma lubbe ki niango manyen madok i kom lok me ada. Tika wacwalo cawa malac me kwano niango manyen kun wadiyo cwinywa ka kitimo alokaloka motmot i niangowa me Baibul? Ka tye kumeno, ci bibedo yot botwa me diyo cwinywa i lobo manyen-ni ka nongo Jehovah pwonyowa me niang gin ma myero watim.—Car. 4:18; Jon 16:12.\n11. Pingo omyero wapwonye me timo kica bot luwotwa i kareni, dok man bikonyowa nining i lobo manyen?\n11 Yo mukene ma waromo yubbe kwede me kwo i lobo manyen-ni aye ka watimo kica bot luwotwa. I kare me Loc me Mwaka Alip Acel pa Kricito, bitero kare pi jo ma kitgi atir kacel ki jo kitgi pe atir me weko kitgi macon. (Tic 24:15) Tika wabitero luwotwa i yo me mar i kare meno? Ka wapwonye me timo kica ki dok wabedo ki wat maber ki luwotwa i kareni, man bimiyo bedo yot botwa me timone i lobo manyen.—Kwan Jo Kolocai 3:12-14.\n12. Pingo omyero wayubbe i kareni me kwo i lobo manyen?\n12 Pe te lokke ni ka wakwo i lobo manyen-ni ci wabinongo gin mo keken ma wamito ki dok i cawa mo keken. Ma ka meno, bimitte ni myero wanyut pwoc dok cwinywa obed yom i kwo mo keken ma watye iye ka nongo wanongo adwogi maber pien wamine i te loc pa Jehovah. Meno te lokke ni myero waket i tic kit mogo ma Jehovah mito ni wadong i kareni. Ka wapwonye me kwo kit ma myero wakwo kwede i kare meno, man nyuto ni watye ka dongo kit ma wabibedo kwede pi kwowa lung. Watye ka dongo niyewa me kwo i ‘lobo ma bibino.’ (Ibru 2:5; 11:1) Meno nyuto ni watye ka kuro ki miti madit kwo ma atir ma bibedo tye i lobo. Ki lok ada, watye ka yubbe me kwo pi naka i lobo manyen pa Lubanga.\nKET CWINYI I TIC PI JEHOVAH\nTit kwena maber-ri ki mit kom\n13. Gin ango ma wabiketo bedo mukwongo i lobo manyen?\n13 Nen dok yo mukene ma watwero yubbe kwede pi kwo kikome ma bibedo i anyim. Kadi bed ni meno kiciko ni wabibedo ki cam muromo ki jami mukene ma wamitogi i lobo manyen, ento yomcwiny madit bibino pi bedo ki cam me cwiny. (Mat. 5:3) Tic pi Jehovah bibedo gin ma pire tek loyo i lobo manyen, dok wabinyuto ni watye ka nongo mitte. (Jab. 37:4) Ento ka waketo Jehovah bedo mukwongo i kwowa i kareni, man nyuto ni watye ka yubbe pi kwo kikome ma tye i anyim.—Kwan Matayo 6:19-21.\n14. Jo matino giromo keto yub macalo mene i tic pi Jehovah?\n14 Wan watwero medo yomcwinywa i tic pi Jehovah nining? Yo acel aye ka waketo yub me cwiny. Ka pud itidi, tam matut me tic ki kwoni itiyo tic pi Jehovah. Pingo pe ikwed lok ma kicoyo i bukkewa ma lubbe ki yo mapat pat me tic pi kare malac? Iromo yero acel ci iketo bedo iyub ma megi. * Itwero lok ki ngat mo ma dong obedo i tic pi kare malac pi mwaki mapol. Ka itiyo ki kwoni me tic pi Jehovah, ci nongo itye ka yubbe me medde ki ticci pi Lubanga i lobo manyen-ni, ka ma pwonye kacel ki ngec ma itye kwede bikonyi adada.\nKet yub me cwiny i tic pi Jehovah\n15. Yub ango ma lutit kwena ducu me Ker-ri giromo ketone i yo me cwiny?\n15 Macalo lutit kwena me Ker-ri, yub ango ma watye kwede i yo me cwiny? Waromo keto macalo yub me dongo dirowa i ticwa me pwony. Nyo waromo yelle me medo niangowa i kom cik ma igi lac me Baibul ki kit me ketogi i tic. Tika watwero yubo kit ma wakwano kwede, miyo pwony ki dong lagam i cokke wek obed mucwiny. Wageno ni iromo bene tamo i kom jami mukene ma myero itim. Pen lok tye ni: Keto yub me cwiny biweko ibedo ki mit kom i tic pi Jehovah, dok man bikonyi me yubbe me kwo i lobo manyen.\nYO ME KWO MA PUD DONG BER LOYO!\nNyut pwoc pi cam me cwiny\n16. Pingo tic pi Jehovah obedo yo me kwo ma pud dong ber loyo?\n16 Ka watiyo ki cawawa me yubbe pi kwo i lobo manyen pa Lubanga, tika man nyuto ni nongo watye ka keng kwo maber i kareni? Pe wacel! Tic pi Jehovah ber loyo gin mo keken pien keliwa yomcwiny. Pe watiyo pire pienni ngat mo odiyowa tektek nyo me bwot ki i twon can madit atika-ni. Kicweyowa ni myero wati pire dok meno keliwa yomcwiny madit adada. Ka Jehovah marowa dok miniwa tira i kom kit ma myero wakwo kwede man nongo ber makato gin mo keken. (Kwan Jabuli 63:1-3.) Ki lok ada, pe mitte ni myero wakur wa i lobo manyen ci wek wanong mot mapol ma bino i yo me cwiny pienni watiyo pi Jehovah ki cwiny ducu—watwero bene nongo mot magi i kareni! Ada, jo mogo i kinwa dong gubedo ka nongo mot magi pi mwaki mapol, dok bene wangeyo ni pe tye yo mo me kwo ma romo kelo yomcwiny madit kuman.—Jab. 1:1-3; Ic. 58:13, 14.\nYeny tira ki i Ginacoya\n17. Mato yamo ki timo jami ma wamito pigi bibedo tek lakwene i Paradic?\n17 I Paradic, wabitic ki cawawa me timo jami mogo ma wamito ki dong i mato yamo. Iromo penye ni, pingo Jehovah ocweyowa ki cwiny me timo jami ma wamito ki dok me nongo yomcwiny mupore ka onongo en pe mito ni wacob miti magi? (Latit. 2:24) I yo magi kacel ki mukene, Jehovah kare ducu “[bi]imiyo gin makwo ducu giyeng.” (Jab. 145:16) Wamito ni wamat yamo dok bene wanong yweyo, ento jami magi ducu wanongo mitte ka ce waketo watwa ki Jehovah bedo mukwongo. Meno aye bene gin ma bitimme i Paradic. Pud dong bedo me ryeko ka pe waweko mitiwa bedo gin ma pire tek ento waketo pi Ker-ri bedo mukwongo ki dok watamo i kom mot ma jo pa Jehovah gitye ka nongone kombeddi-ni.—Mat. 6:33.\n18. Watwero nyutone nining ni watye ka yubbe pi kwo ma pe tum i Paradic?\n18 I Paradic ma tye ka bino-ni, wabibedo ki yomcwiny madit ma naka yam peya wabedo kwede. Wanyut wunu ni wamito bedo i lobo manyen-ni kun wayubbe kombeddi-ni. Wadong wunu kit mabeco ma Jehovah mito ki dok wanong yomcwiny i tic ma ki miniwa me tito kwena me Ker-ri ki mit kom. Wanong wunu yomcwiny kun waketo woro Jehovah bedo mukwongo i kwowa. Pi meno, wabed ki niye matek i kom Jehovah wek wakwo calo iwacci dong watye i lobo manyen.\n^ para. 14 Nen buk me Young People Ask—Answers That Work, Vol. 2, pot 311-318.\nAgucito 2015 | Tika Twere me Kwo i Nge To?\nWI LUBELE Agucito 2015 | Tika Twere me Kwo i Nge To?


2 Tekwaro 32 ACO85 - I ŋe lok magi ki tic magi ducu me - Bible Search\n2 Tekwaro 31 2 Tekwaro 33\n2 Tekwaro 32\nCenakerib omonyo lobo Juda\n(2 Luker 18.13-37; Ic 36.1-22)\n1I ŋe lok magi ki tic magi ducu me gen-gu, Cenakerib kabaka me Aciria obino ka lweny i gaŋi ducu me Juda ma girumogi ki cel gogo, kun otamo me loyogi woko wek gubed mere. 2Ka Kejekia oneno ni Cenakerib otyeko bino ma mito lweny i kom Jerucalem, 3ocako bedo ki yub gin ki rwodine kacel ki oteka lweny ducu me juko wan pii ma i ŋe gaŋ; ci gin gukonye. 4Ci lwak mapol gucokke, gucako juko wan it kacel ki ora kulu ma yam piine mol wok ki i lobo meno, kun giwacci, “Piŋo waweko luker me Aciria gibino kany gilimo pii madwoŋ?” 5En ocako tic matek cut ci ogero cel matek ma yam orette woko piny-nyi, ka dok oketo lubele i wiye, ki yo tuŋ wokone ogero cel mukene; ci omiyo Millo ma en kabedo ma i gaŋ kal pa Daudi ocuŋ matek, En bene otiyo jami lweny ki kwodi mapol ata. 6Ka dok ocako keto ludito luwi mony me loyo lwak, ocokogi ducu kacel i kabedo mo malac ma i nyim dog gaŋ, ci oloko botgi lok me cuko cwiny, kun wacci, 7“Wubed tek dok jo macir. Pe wubed lwor, cwinywu bene pe myero oballe i nyim kabaka me Aciria ki lwak ducu ma tye kacel kwede; pien ŋat madit makato en tye kwedwa. 8En tye ki dul mony pa dano ma gigeno tekogi; ento wan watye ki Rwot Lubaŋawa ma konyowa dok lwenyo piwa.” Lwak gucako bedo ki gen pi lok pa Kejekia kabaka me Juda.\n9Lacen Cenakerib kabaka me Aciria kacel ki dul monnye ducu ma onoŋo gumonyo Lakic, ocwalo lukwenane gucito i Jerucalem bot Kejekia kabaka me Juda ki lwak ducu me Juda ma onoŋo gitye i Jerucalem, kun giwacci, 10“Cenakerib, kabaka me Aciria, owaco kuman ni, ‘In ijeŋo genni i kom gin aŋo, ma miyo pud icuŋ matek i Jerucalemmi? 11Kejekia mono pe tye ka umo waŋwu wek wuto woko ki kec kacel ki orwo pii, ma noŋo en tito botwu ni, “Rwot Lubaŋawa tika bilarowa ki i cin kabaka me Aciria”? 12En Kejekia acel-li aye pe ojwero waŋ jogine ma i wi godi kacel ki keno tyerre woko ducu, kun ociko jo Juda ki jo Jerucalem ni, “Myero wubed ka woro Lubaŋa i nyim keno tyer acel keken, dok wuwaŋ gitum mewu iye”? 13Tika wun wuŋeyo gin ma an kacel ki kwarina watyeko tiyone i kom lwak ducu me lobo mukene? Wuneno lwak lubaŋa pa rok me lobo magi gutwero laro lwak me lobo meno ki i ciŋa? 14Tye lubaŋa mo acel ki i kin lwak lubaŋa mukene-ni ma yam kwarina gujwero wo ko liweŋ-ŋi ma twero laro lwakke ki i ciŋa, mumiyo wutamo ni Lubaŋawu bene twero larowu ki i ciŋa? 15Pi meno, kombeddi pe wuwek Kejekia obwolwu nyo oum waŋwu kit man, dok pe wuye lokke, pien pe tye lubaŋa me rok nyo ker mo ma yam olaro lwakke ki i ciŋa nyo ki i ciŋ kwarina. Ci Lubaŋawu bitwero larowu ki i ciŋa niŋniŋ?’ ”\n16Lukwena pa Cenakerib dok gumed de ki loko lok mapol i kom Rwot Lubaŋa ki i kom laticce Kejekia. 17Ci Cenakerib kikome ocoyo waraga ma nyuto cac madwoŋ i kom Rwot Lubaŋa pa Icrael ki loko 1ok marac i kome, kun wacci, “Kit macalo lwak lubaŋa me rok mukene pe gutwero laro lwakgi ki i ciŋa, ci Lubaŋa pa Kejekia bene pe bitwero laro lwakke ki i ciŋa.” 18Gucako daŋŋe i kom jo Jerucalem ma onoŋo gitye wi cel ki dwan maloŋo i leb pa Lujudaya, kun giburogi ma gimiyogi lworo, ka wek gima gaŋ pa jo Jerucalem woko. 19Gubedo ka loko lok i kom Lubaŋa pa jo Jerucalem kit macalo koŋ gubedo ka loko i kom lwak lubaŋa pa lurok me wi lobo-ni, ma dano aye gutiyogi ki ciŋgi.\nRwot olaro Kejekia ki i ciŋ Cenakerib\n(2 Luker 19.1-37; Ic 37.1-38)\n20Lacen kabaka Kejekia kacel ki lanebi Icaya, wod pa Amoj, gulego pi lok man kun gicwalo kokogi i polo. 21Ci Rwot ocwalo lamalaika cut, ma otyeko twoni oteka lweny ki ludito wi mony ki ludito mukene woko ducu ki i gony pa kabaka me Aciria, Kit meno en odok i lobone ki lewic ma waŋe olwal woko. I kare ma en obino odonyo i ot pa lubaŋane, litinone ma en onywalogi gutone ki pala lucwan guneke woko kenyo. 22Meno en aye kit ma Rwot olaro kwede Kejekia ki jo ma gibedo i Jerucalem ki i ciŋ Cenakerib kabaka me Aciria, ka dok ki i ciŋ lumerokgi ducu. Rwot omiyogi yweyo i kabedo ducu. 23Jo mapol gucako kelo mot mapol bot Rwot i Jerucalem kun gikelo bene jami mabeco me wel bot Kejekia kabaka me Juda; cakke i kare meno wot kwede anyim gimiye woro madit twatwal i nyim rok me lobo ducu.\n(2 Luker 20.1-11; Ic 38.1-22)\n24I kare meno two omako Kejekia ma onoŋo cok to woko, ci olego Rwot; Rwot odokke iye kun omiye lanyut. 25Ento Kejekia pe otimo gin mo macalo adwoggi me gin maber ma gitiyo bote, pien obedo ki wakke i cwinye. Pi meno akemo omako Rwot i kome kacel ki jo Juda ki jo Jerucalem. 26Ento Kejekia omwolle kene oweko wakke ma i cwinye, en kacel ki jo ma gibedo i Jerucalem, omiyo akemo pa Rwot pe obino i komgi i kare pa Kejekia.\n(2 Luker 20.12-19; Ic 39.1-8)\n27Kejekia onoŋo tye ki lonyo kacel ki yweka madwoŋ mada. En ogero ot kano lim pi keto ryal, jabu, litino godi me wel, aŋwece, kwodi ki pi jami me wel-gu ducu. 28Ogoyo bene dero me kano cam, ka ma en keto iye bel, koŋo vino, ki moo, ogoyo bene dwol pi kit kwa dyaŋ i ducu, ki dwol romi bene. 29En ogero gaŋi mapol pire kene, ocoko romi ki dyaŋi mapol ata; pien Lubaŋa onoŋo omiye jami madwoŋ twatwal. 30En Kejekia acel-li aye oloro wan pii ma tye yo tuŋ malo ka ma pii ma a i Gikon mol kato kwede woko, en dok oyubo omiyo pii omol okemo yo tuŋ potoceŋ i ŋet gaŋ kal pa Daudi. Kejekia obedo ki gum maber kacel ki lonyo i kom ticce ducu ma en otiyo. 31Doŋ i lok ma dok i kom lukwena pa luker me Babilon, ma gicwalogi bote me penyo en pi lanyut ma onoŋo Lubaŋa otiyo i lobone, Lubaŋa oweko gire pire kene, pi temo en ki pi ŋeyo lok ducu ma tye i cwinye.\n(2 Luker 20.20-21)\n32Lok kom Kejekia mudoŋŋe ducu, ki tic mabeco ma en otiyo, nen, gityeko coyone i lok kom ginanyuta ma lanebi Icaya wod pa Amoj oneno, i buk pa Luker me luca ki Icrael. 33Kejekia oto, oywe kacel ki kwarine ci giyike i lyel ma malo ma i kin lyel pa likwayo pa Daudi. Jo Juda ki jo ma gibedo i Jerucalem ducu gumiye deyo i kare me tone. Ci wode Manace aye oleyo ka tyene.


2 Luker 19 ACO85 - Ka Kejekia owinyo, ci oyeco boŋŋine - Bible Search\n2 Luker 18 2 Luker 20\n2 Luker 19\nLobo Juda obwot ki i ciŋ Cenakerib\n(2 Tek 32.20-23; Ic 37.1-38)\n1Ka Kejekia owinyo, ci oyeco boŋŋine woko, ocako umme ki boŋo cola, ocito kwede wa i ot pa Rwot 2Ci ooro Eliakim ma lalo jami ma i ode, kacel ki Cebna ma karan, ki ajwagi pa Lubaŋa ma guteggi ma guumo komgi woko ki boŋo cola, ocwalogi guwoto bot Icaya wod pa Amoj, ma lanebi. 3Guwaco bote ni, “Kejekia owaco kuman ni, Tin piny loŋ oloyowa woko, giburowa, lewic omakowa mada. Latin doŋ obino i yo nyodo, ci tek me nywalone aye peke. 4Gwok nyo Rwot Lubaŋani doŋ otyeko winyo lok pa Lara bcake ducu, ma laditte kabaka me. Aciria ocwale kwede ka nywaro Lubaŋa makwo-ni, ci bimiyo lokke, ma Rwot Lubaŋani owinyo-ni, bedo me ajuya. Pienno, tin legani malo pi jo ma gubwot, ma gudoŋ-ŋi.” 5Kalutic pa kabaka Kejekia guo bot Icaya. 6Icaya owaco botgi ni, “Wuwac bot laditwu ni, ‘Rwot owaco kuman ni, pe ibed ki lworo mo pi lok ma iwinyo-ni, ma lutic pa kabaka me Aciria gubedo ka yeta kwede. 7Nen, abikete cwiny mo i iye, ci biwinyo lok mo ma oywek, ci dok woko wa i lobo tugi; ci abimiyo gineko en woko ki pala lucwan ki i lobo tugi kunnu.’ ”\n8Ka Larabcake odok, ci onoŋo kabaka me Aciria tye ka lweny i kom Libna; pien onoŋo owinyo ni kabaka otyeko a woko ki i Lakic. 9Ka ce kabaka owinyo lok i kom Tiraka kabaka me Etiopia, ni otiŋo yo me bino ka lwenyi kome, en dok ocwalo lukwena bot Kejekia kun wacci, 10“Wubiwaco bot Kejekia kabaka me Juda kit man ni, ‘Pe iwek Lubaŋani ma ijeŋŋe i kome-ni obed ka bwoli, kun ciko ni Jerucalem pe gibimiyo i cin kabaka me Aciria. 11Nen, ityeko winyo gin ma yam luker me Aciria gutiyo i kom lobo ducu, ma gutyekogi woko ducu liweŋ, ci in aye gibilari? 12Lubaŋa pa lurok yam gularogi, lurok ma yam kwarina gutyekogi woko ducu, ma gin aye jo Gojan, jo Karan, jo Recep ki jo Eden ma yam gitye i Telacar? 13Kabaka me Kamat tye kwene, nyo kabaka me Arpad, kabaka me gaŋ Ceparvaim, kabaka me Kena, nyo kabaka me Iva?’ ”\n14Kejekia ogamo waraga ki i ciŋ lukwena-nu, ci okwano. Ka oa ocito i ot pa Rwot, ci oyaro waraga woko i nyim Rwot. 15-Ocako lego i nyim Rwot kun wacci, “Ai Rwot, Lubaŋa pa Icrael, ma ibedo i wi komkerri ka wi lukerubi, in aye Lubaŋa, in keni ma iloyo lwak ker ducu ma i lobo; in aye iketo polo ki lobo. 16Cik iti tuŋ botwa, ai Rwot, rwmywa; yab waŋi, ai Rwot, inenwa; koŋ iwiny lok pa Cenakerib ma ocwalo me cayo Lubaŋa makwo-ni. 17Adada, ai Rwot, luker me Aciria gujwero rok ducu wa ki lobogi ducu, 18dok gutyeko bolo lubaŋagi woko i mac; pien onoŋo gin pe Lubaŋa kikome, gin tic me ciŋ dano, yen ki got-gu, mumiyo gityekogi woko. 19Kit meno, ai Rwot, abako doga boti, ilarwa ki i ciŋe, wek ker ma wi lobo ducu Oŋe ni in, ai Rwot, in Lubaŋa in keni.”\n20Icaya wod pa Amoj odwoko lok bot Kejekia kun waco ni, “Rwot, Lubaŋa pa Icrael, owaco kuman ni, Atyeko winyo legani ma ilego i kom Cenakerib kabaka me Aciria. 21Man aye lok ma Rwot owaco i kome, ni,\n“ ‘Jo Cion gicayi\ncalo nyako ma obedo ka cayi kun jeri;\njo Jerucalem bene gicayi,\ncalo nyako ma tye ka yeŋo wiye ki i ŋeyi.\n22“ ‘In icayo aŋa, aŋa mono ma iyetoni?\nImoro dwani i kom aŋa, ma itiŋo waŋi ki wakke-ni?\nI kom ŋat Maleŋ me Icrael kulu!\n23In aye ma imiyo lukwenani giŋalo Rwot,\ndok iwaco ni, in iito malo i wi godi\nkun it ye ki lwak gadigadi lwennyi,\nnio wa malo i wi got Lebanon.\nIwakke bene ni itoŋo yadi cedar maboco ki kunnu woko,\nki yadi ciprec mabecone mada-ni;\ndok iwacci, Adonyo bene i buŋane ka mabor,\nka ma yadi oculle iye likiŋ.\n24Akwinyo waŋ pii,\namato pii pa lurok;\nanyono lobo Ejipt, atwoyo pii ma i jaŋ kulu Nail ducu.\n25“ ‘In peya iwinyo bo?\nni atyeko yubo wa con kuca?\nGin ma atye ka timo kombeddi\nyam ayubo tamma wa i kare macon ca,\nni in myero itur gaŋi ma gicelo ki cel gogo,\nilokgi odok obur ma odurre lipim,\n26kun jo ma gibedo iye gidoko goro,\ncwinygi oballe, lewic omakogi,\ngudoko macalo ginapita ma i poto, gicalo lum alita\nmacalo lum ma otwi i wi ot,\nma bwarre woko ma pud otwi atwiya.\n27“ ‘Ento aŋeyo bedoni piny,\nki citoni woko ki donyoni i ot, ki jennyeni i koma.\n28Pien ibedo ka jennye i koma,\nlok anywarri otyeko donyo i ita,\nmumiyo abirwako golina i umi,\nabiketo tolla i dogi abidwoki cen\ni yo ka ma yam iwok ki iye.’ ”\n29Lacen Icaya owaco bot kabaka Kejekia ni, “Man aye bibedo gin lanyut boti: i mwaka man ibicamo gin ma otwi kene, i mwaka me aryone ibicamo gin ma dok otwi i okaŋ, ento i mwaka me adekke ibicoyo kodi ci ikayo, ibipito olok ci icamo nyige. 30Ki jo ma gubwot ma gudoŋ ki i ot pa Juda gibibedo calo yat ma cwalo lwite piny, dok ma nyako nyige lamalo. 31Pien jo ma gudoŋ gibikato woko ki i Jerucalem, lwak jo mubwot gibikato woko ki i wi got Cion. Man bitimme pi nyeko ma Rwot me mony tye kwede piwu.\n32“Pienno Rwot owaco kuman i kom kabaka me Aciria, ni, En pe bidonyo i gaŋ man, pe bibayo atero mo iye, pe binyiko cok kwede ki kwot, pe bitoro cel lobo me rumone. 33Yo ma yam obino kwede-ni, en yo acel-lu en bidok kwede bene, pe dok bidwogo i gaŋ man. Man lok pa Rwot kikome. 34An abilwenyo pi gaŋ man me larone, pira kena ki pi laticca Daudi.”\n35I dyewor meno lamalaika pa Rwot ocito, oneko jo Aciria alip miya acel ki pyeraboro wiye abic ki i gonygi. Ka dano gua malo odiko con, nen, gunoŋo kom jo Aciria muto oradde lirat. 36Cenakerib kabaka me Aciria ocako a ocito, odok wa i gaŋŋe, ci obedo i Nineve. 37Ka yam en tye ka woro i ot pa lubaŋane Nicirok ci awobene magi, Adramalek ki Carejer, guneke woko ki pala lucwan, ci guriŋo gularo komgi wa i Ararat. Wode Ecarkadon aye oleyo ka tyene.


Naaman Ladit Wi Mony Owinyo Lok pa Latin Anyaka ma Laicrael | Pwony me Baibul pi Lutino\nPWONY ME 51\nI lobo Ciria, onongo tye latin nyako mo ma Laicrael ma bedo ka mabor ki pacogi. Lumony me Ciria gukwanye woko ki bot jo ganggi, dong en odoko latic pa dako pa ladit wi mony ma nyinge Naaman. Latin anyaka-ni onongo woro Jehovah, kadi bed dano ma i ngete ducu pe giworo Jehovah.\nNaaman onongo tye ki two mo marac ma kilwongo ni dobo, dok bedo ki arem kare ducu. Latin anyaka-ni onongo mito konyo Naaman. En owaco bot dako pa Naaman ni: ‘Angeyo ngat mo ma twero cango two pa cwari. I lobo Icrael, tye lanebi pa Jehovah ma nyinge Elica. En twero cango two dobo pa cwari.’\nDako pa Naaman otito bot Naaman gin ma latin anyaka-ni owaco. Naaman onongo tye atera me temo gin mo keken ma weko ecang, pi meno en ocito wa i ot pa Elica i lobo Icrael. Naaman onongo tamo ni Elica bijole calo welo ma pire tek. Ento me ka lok bote wang ki wang, Elica ooro laticce ni omot Naaman dok omi bote kwena man ni: ‘Citi ilwokke i Kulu Jordan tyen abiro. I nge meno komi biroc dok kakare.’\nCwiny Naaman otur woko. En owaco ni: ‘Onongo atamo ni lanebi-ni bicango twona ki lwongo nying Lubangane kun wito cinge i wiya tungi ki tungi. Me ka meno, en owaco ni acit alwokke i kulu mo i Icrael. Watye ki kulu mabeco loyo i Ciria. Pingo pe acit alwokke kunnu?’ Kiniga omako Naaman matek, ci oa woko ki i ot pa Elica.\nLutic pa Naaman gukonye me loko tamme. Guwaco bote ni: ‘Pe itye atera me timo gin mo keken wek komi ocang woko? Gin ma lanebi-ni owaco ni itim obedo gin ma yot. Pingo pe itim atima?’ Naaman owinyo lokgi. En ocito i Kulu Jordan ci olutte i pii tyen abiro. I nge tyen me abirone, Naaman okatti woko ki i pii ma kome ocang woko maber. En obedo ki pwoc madit, dok odok cen ka pwoyo Elica. Naaman owaco ni: ‘An dong angeyo ni Jehovah keken aye Lubanga me ada.’ In itamo ni latin anyaka me Icrael-li owinyo nining i kare ma Naaman odok cen ma ocang woko?\n“Wer ma litino lukere ki litino ma pud dot giwero me paki ber atika.”—Matayo 21:16\nLapeny: Itamo ni obedo yot pi latin anyaka ma Laicrael-li me lok bot dako pa Naaman? Itamo ni ngo ma okonyo anyaka-ni me bedo ki tekcwiny?\n2 Luker 5:1-19; Luka 4:27\nNywakki Nywakki Ladit Wi Mony ki Latin Anyaka Matidi


Wel 25 ACO85 - I kare ma jo Icrael gubedo i Citim, - Bible Search\nJo Icrael guworo jok Baal me Peor\n1I kare ma jo Icrael gubedo i Citim, gucako timo abor i kom anyira Moab. 2Anyira Moab gubedo ka lwoŋo jo Icrael ka ma gitumo iye gitum bot jogigi, ci jo Icrael gucamo riŋo ma gityero dok guryebbe i nyim jogigi. 3Kit meno jo Icrael guribbe kengi ki jok Baal me Peor, cikiniga omako Rwot i komgi. 4Rwot owaco bot Moses ni, “Kwany ludito ducu ma i kin lwak, idegi i wi yat malo i dyeceŋ i nyim Rwot, wek kiniga pa Rwot mager-ri oa woko i kom jo Icrael.” 5Mumiyo Moses owaco ki luŋolkop pa jo Icrael ni, “ŋat acel acel ma i kinwu onek jo me kakane ma guribbe kekengi ki jok Baal me Peor.”\n6Dano mo i kin jo Icrael obino ki nya jo Midian otero i gaŋgi, kun Moses ki lwak jo Icrael ducu gineno, kun onoŋo gitye ka koko i nyim doggola kema me rwatte. 7Ka Finekaci wod pa Eleajar ma wod pa ajwaka Aron oneno, en oa malo, oweko lwak, omako toŋ, 8ocito olubo kor Laicrael wa i kicika ma i tyelo, ci ocobo gin aryo ducu, Laicrael ki dako-nu, ocobo igi pii. Kit meno omiyo two gemo oa woko ki i kom jo Icrael. 9Ento onoŋo jo ma two gemo onekogi guromo alip pyeraryo wiye aŋwen.\n10Ci Rwot owaco bot Moses ni, 11“Finekaci wod pa Eleajar ma wod pa ajwakana Aron otyeko doŋ dwoko akecana cen ki i kom jo Icrael, pien nyeko ma omaka omako wa en bene ki i kingi, omiyo nene pe atyeko jo Icrael woko pi nyekona. 12Pi meno in iwac bote ni, atyeko miyo bote gicikkena me kuc. 13En kacel ki Likwaye ma bilube gibibedo i tic me bedo ajwakana matwal pi gicikke man ma aketo kwedgi, pien nene nyeko omake pi Lubaŋane, ci otimo gin lakwany bal ki i kom Jo Icrael.”\n14Nyiŋ Laicrael ma gineko kacel ki nya jo Midian obedo Jimri wod pa Calu, ma ladit wi kaka i ot pa kwarogi i kin jo pa Cimeon. 15Nyiŋ dako ma nya jo Midian ma gineko-ni Kojibi nya pa Jur ma yam ladit wi kaka i ot pa kwarogi i kin jo Midian.\n16Ci Rwot owaco bot Moses ni, 17“Cit doŋ magwa i kom jo Midian, ilweny i komgi; 18pien gin gupoto i komwu magwa pi bwolowu kun gimiyo wupoto i bal i lok pa jok me Peor, ki i lok pa Kojibi nya pa rwot ma i kin jo Midian ma lamingi i kare ma two gemo opoto pi lok pa jok me Peor.”